Erakundeek eta alderdi politikoek Gasteizko hilketa gaitzetsi dute

Arabako Foru Aldundiak, Gasteizko Udalak, EH Bilduk, PSE-EEk eta Ahal Duguk oharra bidali dute hedabideetara.

Erakundeek eta alderdi politikoek gogor gaitzetsi dute ostegun honetan Gasteizen gertaturiko hilketa. 34 urteko gizonezkoak haren bikotekidea hil zuen labankadaz. Biktima 29 urteko emakumezkoa zen. Hilketaren harira, oharra kaleratu dute Arabako Foru Aldundiak, Gasteizko Udalak, EH Bilduk, PSE-EEk eta Podemos-Ahal Duguk.

Arabako Foru Aldundiak adierazi du emakumeen kontrako indarkeria matxista biktimen eskubide oinarrizkoen kontrako eraso larria dela. Halaber, gisa horretako erasoak berriz ere errepika ez daitezen neurriak hartzeko beharra azpimarratu du.

Gasteizko Udalak ere indarkeria matxista desagerrarazteko neurri eraginkorrak hartzearen beharra nabarmendu du.

Alderdi politikoek ere hilketa gaitzetsi dute hedabideetara bidalitako oharren bitartez.

EH Bilduk "indarkeria matxistaren normalizazio zitala" salatu du. Ohar batean, koalizio abertzaleak nabarmendu du indarkeria matxistak hil egiten duela eta gogoratu du ez dela azken egunotan jazotako eraso matxista bakarra izan; izan ere, "igandean emakume bat bortxatu zuten Bilbon eta beste gazte batek eraso bat salatu zuen larunbatean Durangon".

"Indarkeria eta eraso matxistak ezin dira modu isolatuan eta salbuespen gisa ulertu. Emakumeen kontrako indarkeria egiturazkoa da eta sistema patriarkalak funtzionatzeko beharrezkoa da. Boterearen ordena galtzen den heinean, zenbait gizonezkok indarkeriaz erantzuten diote galera horri", baieztatu du.

Oraindik ere emakumeen kontra gauzatutako indarkeria motak anitzak direla azpimarratu ostean, Emakumeen Munduko Martxak gaurko Euskal Herriko herri eta auzoetan deituriko mobilizazioetan parte hartzeko deia egin du.

Arabako PSE-EEk hilketa gaitzetsi du eta emakumeen babeserako neurrietan murrizketarik ez egiteko eta genero indarkeria desagerrarazteko baliabide gehiago jartzeko eskatu du.

Ohar batean, Arabako PSE-EEko Berdintasun Idazkaritzak hildako kopurua handituz doala deitoratu du eta salatu du "gizarte gaitz" horren aurrean PPren Gobernua geldirik dagoela.

Hori dela eta, arazo horrekin lehenbailehen amaitzeko beharrezko baliabideak jartzeko eskatu die botere publiko guztiei. Azkenik, Mugimendu Feministak eta Udalak deituriko kontzentrazioetan parte-hartzeko deia egin du. Gasteizko Udalak astearte eguerdirako elkarretaratzea deitu du Espainia plazan.

Bestalde, Gasteizko Ahal Duguk hilketa gaitzetsi du hedabideetara bidalitako ohar batean. "Genero indarkeria arazo larria da, ez emakumeentzat soilik, gizarte osoarentzat baizik. Hori dela eta, guztiok batera egin behar diogu arazo horri. Guztion arazoa da", adierazi du.

"Genero indarkeria saihestezina dela onartzeari uko egiten diogu eta azpimarratu nahi dugu giza eskubideekiko errespetua ezinbesteko baldintza dela gure hiriaren garapenerako", gaineratu du.

Azkenik, Gasteizko plataforma feministak larunbat iluntzerako (20:00etan) manifestazioa deitu du Gasteizen.


Ezin atzendu

Sasoiko lehenbiziko tarte hau Alzheimerraren mundu egunean egitea egokitu zait. Eta ezin dut egun hori atzendu. Gaixotasuna, isil-isilik, etxean sartu zaigu, eta ez dut ukatuko, zail gertatzen dela berekin bizitzen ikastea. Norberaren aita jarreretan, izaeran eta solasean errotik aldatzen dela ikustea ez da goxoa, eta are gutiago, erraza. Sufrimenduak, gainera, gaixoa ez ezik zaintzailea ere arrunt harrapatzen du, ia-ia bertze gaixo bat bihurtzeraino. Eta hori da gaitzak duen alderdirik latzena. Borrokarik handiena eskatzen duena: ingurukoak zaintzea.

Egunero da alzheimerraren eguna gurean bezala, bertze milaka etxetan, milaka zaintzailerentzat, emakumeak gehienak. Gure gizartean inongo baliorik ez duen lana da zaintzailearena, inork ikusi nahi ez duena.

XXI. mendeko epidemia izango denari aurre egiteko estrategiarik ez dute gobernuek, ez gaixoei, ez zaintzailei laguntza egokia emateko neurri zehatzik, ez prebentziorako ere. Eta badakit baliabide aunitz eskatzen dituen kontua dela, baina ezinbertzean, ikerketarako zein zaintzaileen lana arintzeko baliabide horiek ugaritu beharko ditu gure gizarteak.

Gure etxean ez dugu alzheimerra atzenduko bihar, etzi, etzidamu… berekin bizi garelako. Gizarteak eta agintariek ere ez atzentzea dugu erronka, eta eritasuna ez dadila bakarrik egun bateko kontua izan.


Gure kirolarien urte olinpikoa

Nazioarteko kirol ekitaldi esanguratsuena lau urtean behin egiten da, eta aurten prestaketa lanetan oso larri badabiltza ere, Greziako hiriburuan bilduko dira munduko kirolari onenak abuztuaren 13tik 29ra. Abuztua segituan datorrela uste badugu ere, makinatxok oraindik ez daki hara joaterik izango duen. Badoazenekin, joateko esperantzan direnekin eta kanpoan geratu direnekin hitz egin dugu, alegia, Ainhoa Murua, Naroa Agirre, Marta Mendia, Maider Telleria eta Virginia Berasategirekin.

Goi mailako kirolarientzat maila bereko lehiaketak dira jomuga. Bereziki prestatzen dituzte eta urteko plana horren arabera egiten dute. Kirolari batzuentzat Munduko edo Europako Txapelketa jokatzea izango da helburua eta beste batzuek haratagoko ametsak izango dituzte: dominaren bat, podiumera igotzea...

Joko Olinpiarrak lehiaketa berezi horietakoak dira, nahiz eta ezin esan kirol guztientzat balio bera dutenik. Neurriz gain ordaindutako futbolariei ez die grazia handirik egiten joko horiek, baina galdetu Martin Fiz maratoilari erretiratuari. Munduko txapelduna eta txapeldunordea izan zen, baina 1996ko Olinpiadetan laugarren postua "besterik" lortu ez zuelako izugarrizko pena dauka. Mikel Odriozola ibiltari errenteriarra ordezko bada ere 50 kilometro martxako proban, Atenasera badoa, baina pena eta haserrea agertu du zuzenean sailkatuen artean sartu ez dutelako. Galdetu horiei ea Joko Olinpiarrek zein balio duten.

Bada, uste horrekin jo dugu ondorengo orrietan ageri diren goi mailako bost kirolariengana, alegia, Olinpiaden urtea, kirolari askorentzat behintzat, berezia delakoan. Ainhoa Murua triatleta zarauztarra eta Maider Telleria belar gaineko hockey jokalari donostiarra ofizialki sailkatuta daude Atenaserako, Burlatako Marta Mendia gorako jauzilariak eta Naroa Agirre pertika jauzilari donostiarrak abuztuan han izateko esperantza dute ûNaroarekin hitz egin genuenean 4,41 eta 4,47 metroko jauziak egin gabe zituen, eta beraz, ez dirudi Atenasera joan gabe geratzeko arriskurik duenik, Espainiako errekorra eta bere marka hoberena gainditu baititu bigarren marka horrekinû. Virginia Berasategi triatleta bilbotarra berriz, Atenasera joan gabe geratuko da. Bost emakumeak gogoz prestatu dira abuzturako, baina denek esan digute ez dela urte berezia, beti bezala aritu direla. Ez gaituzte zeharo konbentzitu. "Joko Olinpikoak", "Joko Olinpiarrak" ala "Olinpiadak", nola idatzi behar ote genuen pentsatzen ari ginela kirolariek beraiek gogorarazi digute termino berria: urte olinpikoa.

Urteko marka nolakoa "soldata" halakoa Ez daukate soldata finkorik emakume kirolari hauek. Badakite aurten zenbateko diru-laguntza izango duten aurrera egiteko, baina datorren urtean, auskalo. Jasotzen dituzten ia laguntza guztiak urtean urtekoak dira, aurreko urteko emaitzen araberakoak ûmarken arabera gehiago, postuen arabera bainoû. Horrela berritzen dituzte laguntza ekonomikoak Espainiako Federazioek zein Espainiako Kirol Batzorde Nazionalak, Eusko Jaurlaritzak zein Nafarroako Gobernuak, eta baita EAEko Foru Aldundiek ere. Laguntzei dagokienez, urte olinpikoa ez da berezia, kirolari hauek behintzat, ez dute laguntza berezirik jaso hanka bat Atenasen izateagatik, ezta harako bidea ziurtatuta izanda ere. Urteroko alanbrearen puntan sumatu ditugu, baina bostak oso lasai hitz egiten dute, baita jokoz kanpo geratu den Virginiak eta oraindik ofizialki txartela eskuratu ez duen Martak ere.

Urte olinpikoa dela-eta ez dira eguneroko bizitza eta lan erritmoa aldatzearen aldekoak. Telleria ezik beste lauak etxean entrenatzen dira eta Espainiako Federazioak antolatutako kontzentrazioetara joaten dira soilik ûbeste urtetan bezalaû. Olinpiadei begira dauden kirolari asko errendimendu handiko zentroetan aritzen dira entrenatzen ûAtenasen parte hartuko duten Espainiako kirolarien 10etik 9 Madrileko Blume kirol egoitzan ari dira prestatzenû, baina hauek etxeko goxoa nahiago dute. Telleria harrapatu dugu etxetik kanpo. Beste lauak etxean dira, patxada ederrean entrenatzen, eta hiruk Atenas buruan darabiltela.

Sustapen Olinpikorako Euskal Batzordea

Orain arte Eusko Jaurlaritzak ez zuen euskal kirolari olinpikoentzako programa berezirik. Maiatzean onartutakoaren arabera ordea, Sustapen Olinpikorako Euskal Batzordea udazkenerako eratuko da. Aurtengorako, goi mailako kirolarientzat 350.090 euroko aurrekontua aurreikusita dago.

Batzordearen zereginak

-Mugimendu olinpikoa garatu eta ideal olinpikoak zabaldu.

-Euskal kirolarien prestakuntza sustatu, Joko Olinpiarretan eta nazioarteko txapelketetan parte hartu eta ordezkaritza izan dezaten.

-Euskal Herriko kirolak sustatu.

-Antzeko erakunde publiko zein pribatuekin lankidetza sustatu.

Batzordearen osaketa

-Kultura sailburua edo berak eskuordetutako pertsona izango da batzordeburua.

-Euskal Kirol Federazioen Batasunak izendatutako hiru pertsona.

-Kirolaren esparruan sona handia duten bi pertsona.

-Idazkaria.

Virginia Berasategi, triatleta: «Emaitza onak lortzen dituzunean laguntzen dizute, baina goi-goian zaudenean»

Atenaseko Joko Olinpiarretarako prestatzen ari zinen, baina ez zara sailkatu. Haserre samar sumatu zaitugu.

Europako Txapelketa ûapirilak 8û bukatuta usaindu nuen egoera. Erori egin nintzen eta Atenaserako puntu gutxi nuen. Munduko Txapelketara ezin nuen zuzenean joan eta Espainiako Federazioak eskaera luzatu zuen ni joateko. Txapelketa maiatzaren 9an zen, asteazkenean hartu behar nuen hegazkina eta asteartean bizikletan entrenatzen ari nintzela mugikorrera mezua bidali zidan federazioko zuzendari teknikoak esanez, ez zidatela gonbidapena eman. Txapelketatik kanpo geratuta, Joko Olinpiarretatik kanpo nengoen.

Egurra eman zidaten, baina hainbeste aldiz hartu dut egurra! "Ez dit axola!" pentsatu nuen... komatxo artean, noski. Olinpiadekin ahaztu eta nire beste ametsa etorri zitzaidan gogora: Hawaiiko Ironmana.

Zergatik haserretu zara, ordea? Ez da zilegi izan zu kanpoan uztea?

Kirolaz gaindiko arrazoiengatik utzi naute kanpoan: erori egin nintzen. Baina federazioak erabili dituen moduengatik kexatzen naiz. Inork ez dit deitu ezer esateko, mezua bidali zidaten mugikorrera eta bizikletatik jaitsi eta segituan deitu nion zuzendari teknikoari, eta mugikorra itzalita zeukan. Hori da nire kexa. Egia da, ni ere berandu hasi nintzen puntuak lortzen Atenaserako eta lehiakide espainiarrek hiru urte daramatzate Olinpiada prestatzen. Dauden arauak daude eta onartu behar ditut, nire errua izan da.

Urte berezia izan al da Olinpiadetarako prestatu behar zenuelako?

Urtea gogorra izan da, zeren txispa errekuperatu behar izan dut: Olinpiadetarako prestatzen aritu, kanpoan geratu, distantzia aldatu ûdistantzia olinpikoak askoz ere motzagoak dira Hawaiiko lehiaketakoak bainoû eta Hawaiira begira jarri...

Etxean entrenatu al zara?

Etxean entrenatzea gustatzen zait. Astebeterako joan nintzen urtarrilean Alicantera, bizikletan ibiltzera, hemen eguraldi txarra egiten duelako. Kontzentrazioak antolatu ditu federazioak baina ni ez naiz joan, askotan ez didate abixatu ere egiten.

Laguntza ekonomikoak bereziak izaten al dira Olinpiadetarako?

Bizkaiko Foru Aldundiak eta Eusko Jaurlaritzak eman dizkidate laguntzak aurten. Baina, Olinpiadetara joateko ez daukazu laguntzarik. Aurreko urteko curriculuma erakutsita emango dizute laguntza edo ez. Eta Espainiako ADO beka ere horrelaxe da. Baina adibidez, nik laguntzak eskuratzeko distantzia olinpikoan aritu behar dut. Munduko Txapelketa irabazia dut ûdistantzia luzean, ez olinpikoanû eta beraz, ez dut jaso distantzia olinpikoa egin izan banu bezala, gutxiago baizik.

Lesionatuz gero laguntzak mantentzen dizkizute?

Emandakoa ez nuke galduko, baina hurrengo urtean ez lidakete emango. Eta lesioa ez bada ere, ezarritako postuetan sartzen ez bazara ûeta listoia oso altu jartzen duteû ez daukazu laguntzarik. Emaitza onak lortzen dituzunean laguntzen dizute, baina goi-goian zaudenean. Gora heltzeko ordea nola moldatu? Nola egin apustua horrela? Nik apustua egiteko aukera badaukat, baina etxe askotan ez dute aukera hori. Txikitatik eraman beharko nukeen bixera bat "aita" jartzen duena. Baina etxe askotan esaten zaie atletei: "Aizu, edo lanean edo ikasten has zaitez!". Emaitza askoz ere hobeak lortuko lituzkete atletek lasaitasunez arituko balira, egoera ekonomikoaren kezkarik gabe. Gero, noski, Olinpiadak iristen dira eta: «Ez dira 14.000 domina lortu! A zer desastrea! Porrota!».

Kirolari bizitza amaitzerako zer planifikatu duzu?

Planifikatu? Ez dakit zenbat urtez arituko naizen kirolean goi mailan. Badakit hau bukatutakoan lana egin beharko dudala bizitzeko. Ez daukat arrastorik non bukatuko dudan.

Zuen etorkizunaz kezkatzen al dira goi mailako kirolari zareten bitartean laguntzen dizueten erakundeak?

Madrildik jaso dut foiletoren bat: "Orain atleta handiak direnak gero ahaztuak dira. Zein izango da zure etorkizuna?". Horrelako zerbait jartzen zuen, a zer aurkezpena! Ez nuen irakurri kristoren depresioa sartuko zitzaidan eta!

Kirolariok aurrera egiten dugu borrokalariak garelako, batik bat, euskaldunak. Baina gure ahalegin handiagatik ez balitz... jai genuke.

Ainhoa Murua, triatleta: «Epe luzeragoko laguntzak eskertuko genituzke»

Munduko Triatloi Txapelketa maiatzaren 9an egin zuten eta bi egun barru esan zioten Murua zarauztarrari Atenasen parte hartu ahal izango zuela. Lehenengo aldiz izango da Olinpiadetan.

Urte berezia izan al da Olinpiadak uda honetan direlako?

Aurtengoak zeukan diferentzia zen Olinpiadetarako txartel hori lortzea. Beraz, iaz berandu bukatu genuen denboraldia eta aurten berriz, oso goiz hasi behar nuela banekien. Denboraldi-aurrea oso motza egin dugu eta segituan hasi gara lehiatzen. Gainera, lehiaketak garrantzitsuak ziren Atenaserako sailkatzeko.

Olinpiadaren aitzakiarekin kanpoan entrenatu duzu aurten?

Orain etxean nago, baina uztaila osoa kanpoan pasako dut. Neguan ere hiru astez egon nintzen kontzentratuta Murtzian. Neguan eguraldi hobearen bila ateratzen gara.

Olinpiadak direla-eta laguntzen alorrean berezitasunik bada?

Ziklo olinpiko bat izaten da, lau urtekoa. ADO beka dago hor. Beka mantentzen dizute Olinpiadetarako aukerak izaten jarraitzen baduzu, baina bestela kentzen dizute. Betiko bekaz gain ez dakit gehiago ematen duten, lehenengo aldia da Olinpiadetarako sailkatu naizela. Urtez urte begiratzen dizute, bai federazio espainiarrak eta baita Eusko Jaurlaritzak ere. Foru Aldundiak Kirolgi erakundearen bidez kudeatzen du laguntza ekonomikoen gaia, baina nik ezin dut horretaz baliatu Gipuzkoako klub batean ez nagoelako.

Zer gertatzen da lesionatzen zarenean?

Urtez urteko lana da bekak berritzea. Lesionatuz gero, gelditzen zara ezer gabe eta hori zaindu beharko lukete gehiago. Egia esan, ez dira gehiegi bustitzen. Epe luzeragoko laguntzak eskertuko genituzke.

Goi mailako kirola egiteari uzten diozunerako zein asmo dituzu?

Soin Hezkuntza amaitzen ari nintzela hasi nintzen kirolean serio, emaitza onak lortzen. Zortea izan nuen eta ikasketak bukatuta zeharo kirolari eman nion. Triatloia bukatutakoan... auskalo! Denak bezala zer edo zer bilatu beharko dugu. Lantxoren batean ere aritu naiz, entrenatzaile Zarauzko kiroldegian, baina lana eta triatloia batera egitea oso zaila da, kanpoan denbora asko igarotzen baitugu. Ezin duzu lan finkorik eduki.

Erakunde publikoak zuen kirol bizitzaz haratagoko etorkizunaz arduratzen al dira?

Alor horretan, nik dakidala, ez dago ezer. Hutsune handia dago, bakoitzak ahal duena egingo du kirol jarduna utzitakoan.

Etorkizun hurbilera etorrita, zein asmo duzu abuztuaren 25erako?

Denek gauza bera galdetzen didazue, baina nik ez dakit nolakoa izango den, lehenengo aldia dut-eta. Ahal dudan ondoen prestatu eta hara joandakoan ikusiko dugu. Han jendea tope-topera egongo da. Hortaz gain, Olinpiadak, ekitaldi moduan ere disfrutatu nahi dut.

Maider Telleria, belar gaineko hockey jokalaria: «Sailkatu izan ez bagina, iraila arte geldituko nintzen etxean, eszedentzian, kobratu gabe»

Espainiako belar gaineko hockey taldeak martxoan eskuratu zuen Olinpiadetarako txartela. Talde horretan aritzen da Telleria donostiarra, baina ez daki taldean titular jokatzeko aukerarik izango duen. Nolanahi ere, laugarren aldiz joango da Joko Olinpiarretara.

Urte olinpikoa izateak berezitasunik izan al du zuretzat?

Gure taldea Bartzelona eta Madril artean dabil. Kontua da bi kenduta ûjokalari bilbotarra eta niû beste guztiak hiriburu horietakoak direla eta beraiek ez dute hainbesteko aldaketa sumatu aurten. Nik bai. Astelehen, astearte eta asteazkenean Bartzelonan edo Madrilen izaten naiz. Asteazken, ostegun eta ostiraletan Donostiako Real Sociedad klubean aritzen naiz eta asteburuetan partidak ditugu. Donostiako Zurriola ikastolako irakaslea naiz eta irailean eszedentzia eskatu nuen urtebeterako. Taldekideek jarraitu ahal izan dute ikasketekin eta lanarekin, baina nik ezin nuen. Urte arruntetan udan, zubietan eta Aste Santuetan elkartzen ginen, baina aurten plana aldatu da. Gure kirolean fisikoa baino inportanteagoa da psikologikoa, teknikoa eta taktikoa, eta horregatik elkartzen gara sarri.

Zeren arabera jasotzen dituzue diru-laguntzak?

Kontuan hartzen dituzte Europako eta Munduko Txapelketak eta Olinpiadak. Rankinean nola zauden ere begiratzen dute. Erakunde bakoitzak bere formulak ditu, baina denek emaitzen arabera laguntzen gaituzte. Goi mailako kirola horrelakoa da: presioa daukagu gainean.

Baina kirol presioa beharrean presio ekonomikoa.

Martxoan sailkatu izan ez bagina iraila arte geldituko nintzen etxean, eszedentzian eta kobratu gabe.

Goi mailako kirolarien ikasketak eta etorkizuneko lana kontuan hartzen dituzte erakunde publikoek?

Nahiago nuke ikasketak egiteko kontrol gehiago jarriko balute. Adibidez, nik bost urte egin nituen Madrilen goizez eskolak hartuz eta arratsaldez kirola eginez. Nire ikaskideek arratsaldetan curriculuma loditzeko ikasketak egiten zituzten. Nik hori ezin nuen egin. Soin Hezkuntzako bosgarren mailako praktikak egiteko ez nintzen sekula moldatzen. Azkenean ikasle arrunt batek baino urte gehiago pasatzen dituzu ikasketak egiten. Oso laguntza gutxi daukagu horrelako egoeretan. Ikasten ari zarela urtea galdu behar duzu eta lana bilatzea ere zaila da, tamainakoa behintzat. Belar gaineko hockeyak berriz, ez du bizitzeko ematen. Beraz, lana eta goi mailako kirola, badirudi ez direla bateragarriak. Batzuk lana sortuz gero, kirola uzten dute eta beste batzuk lana uzten dute kirolera dedikatzeko. Biak egitea zaila!

Marta Mendia, gorako jauzilaria: «Futbola, saskibaloia, eskubaloia eta horrelako batzuk kenduta egoera onenetakoan gaude atletismoan»

Betiko moduko urtea izan al duzu nahiz eta Joko Olinpiarretarako prestatzen aritu?

Olinpiadetarako prestaketa berezia egin dugu aurten, noski, baina Olinpiadak ez direnean txapelketak izaten dira eta horietarako ere bereziki prestatzen gara. Aurten denboraldia luzatu da pixka bat abuztu bukaeran goazelako Atenasera.

Aurten, Espainiako Txapelketaren eta Iberoameriketako Txapelketaren artean astebeteko kontzentrazioa daukagu eta udan horrelakoak egitea ez da ohikoa. Ohikoak Aste Santuetakoa eta Gabonetakoa dira. Gainerakoan Iruñean entrenatzen dut eta uste dut betiko erritmoa ez aldatzea hobe dela, ondo badoakizu behintzat.

Belauna kaltetuta izan dut, eta egia esan, urte olinpikoa delako izango da, Bartzelonako CAR-era ûErrendimendu Handiko Zentroaû joatea gomendatu zidaten, nahiz eta arazo txikia izan belaunekoa. Badirudi aurten horretarako dirua badagoela eta beste urteetan larriago ibiltzen dira.

Diru-laguntzetan zerbait igartzen da aurten?

Ez dago aldaketarik. Urtero berdin kobratzen dut. Nafarroako Gobernuaren aldetik Miguel Indurain Fundazioaren bitartez kobratzen dut beka, eta urtero laguntza berezia dago kirolari olinpikoentzat. Baina hori iaz eta duela bi eta hiru urte ere bai. Federazioak, berriz, aurreko urteko marka ûbatik batû eta postuen arabera ematen dit beka.

Nahikoa inbertitzen al du atletismoaren alorrak Espainian?

Futbola, saskibaloia, eskubaloia eta horrelako gutxi batzuk kenduta, uste dut ondoenetakoak gaudenak gu garela. Gure federazioak botere handia dauka, beste batzuekin alderatuz, adibidez, arte martzialak Nafarroan duenarekin. ADO bekaren zain egon beharrik ez daukagu laguntzak izateko, gure federazioak ematen dizkigu.

Goi mailako kirol jarduna amaitu ondoko urteetan zer egin pentsatu al duzu?

Ikasten jarraitu behar nuela garbi neukan. Hau urte batzuetan bukatzen da eta gero inork ez dizu jaten emango. Uste dut badagoela programaren bat, ADOrena, kirolariek lana aurkitu dezaten. Atleten elkartearen bidez dakit hori. Baina ez dut gehiegi ezagutzen.

Nik Leioan ikasi nuen Arte Ederrak eta kirola eta ikasketak egiteko gauzak korapilatzen zitzaizkidan. Lanean ere aritua naiz eta orain ikasten jarraitzen dut. Entrenatzeko onena ikastea da eta ez lan egitea. Etxetik kanpo denbora askoan ibiltzen gara.

Zer eskatuko zenieke erakunde publikoei?

Lehen aipatu dudan ADOren estiloko programak behar ditugu, kirolariok gero nondik jo jakin dezagun. Bestela ez dakigu nondik hasi! Lanean ari direnek abantaila dute kirolariokin alderatuta.

Eta abuzturako zein asmo dituzu?

Eskatutako gutxienezko marka bi aldiz egin dut aurten pista estalian, baina Espainiako Federazioak Olinpiadak baino hilabete bat lehenago arte ez du erabakiko nor doan. Denboraldia ondo egin dut, baina azken momentura arte ez dut jakingo banoan ala ez. Joanez gero finalean sartzea nahiko nuke, hori da nire ilusioa.

Naroa Agirre, pertika jauzilaria: «Zer gertatuko da Madril 2012 ateratzen bada? Orduan igarriko da laguntzetan»

Zaragozara abiatu aurretik hitz egin genuen donostiar pertika jauzilariarekin eta oraindik, aurten, 4,40 metroko jauzia egin gabe zeukan. Iazko jauziak balio zion, baina hala ere, lasai egoteko uda bitartean 4,40koa egiteko grina zeukan. Esan eta egin: hiru eguneko tartean 4,41 (Zaragoza) eta 4,47ko (Madril) jauziak egin zituen joan den astean. 4,47koa Espainiako errekorra da eta baita bere marka hoberena ere.

Etxean ari al zara prestatzen Olinpiadetarako?

Bai, Donostiako Anoetako pistetan. Gabonetan adibidez, Espainiako Federazioak antolatutako kontzentraziora joan nintzen, baina bestela, hemen ari naiz prestatzen. Pertika jauzilariak bakoitza bere kasa ibiltzen gara.

Ekonomikoki laguntza gehiago izaten al duzue urte olinpikoan?

Kanpotik diferente ikusten duzue, baina nik ez dut desberdintasunik sumatzen. Olinpiadako emaitzek datorren urterako balioko dute eta agian laguntza bereziak orduan jasoko ditugu... (barrez).

Gustura zaude dauzkazuen laguntza sistemekin?

Espainiako Atletismo Federazioak azpiegitura izugarria dauka. Jose Maria Odriozola presidenteak daraman sistema gustatzen zait eta beti ondo konpondu izan naiz. Baina zer gertatuko da Madril 2012 ateratzen bada? Orduan igarriko dela uste dut laguntzetan, babesleetan... Kirolera diru gehiago iritsiko da.

Kirol bizitza bukatutakoan zeri helduko diozu?

Ingurumen Zientziak ikasi nituen Bartzelonan eta proiektua falta zait bukatzeko. Tolosan noizean behineko lanak egiten ditut. Goenkalen ere ibiltzen naiz. Nik horrela bizitzea aukeratu dut eta ea horrela jarraitzeko aukera daukadan urte askoan! Baina bukatuko da! Eta gero? Zer edo zerk egon beharko luke gerorako. Nik arratsaldez entrenatzen dut eta denbora eman dit ikasteko. Maratoilari batek goiz eta arratsalde entrenatzen du eta agian ez du denborarik izan bestetarako. Kirolari profesional batzuk idolo izatera iritsi dira, beste batzuk ez. Zer gertatzen da jende horrekin? Irtenbideren batzuk behar ditugu eta beste estatu batzuetan badaude. Italian, adibidez, carabinieri postua eskaintzen diete. Atleta batzuk dedikazio osoz aritu dira atletismoan eta gero ezer gabe geratu dira.


Anai Arteak argira ekarri du Frantziak gatazkan izan duen esku hartzea

Liburu bat ekoitzi du bost hamarkadatan Frantziak egindako atxiloketekin eta espetxeratzeekin

Frantziaren esku hartzea euskal gatazkan izeneko liburua aurkeztu du Anai Artea elkarteak. Azalak beltzak dira, apaindurarik gabekoak, eta barnean zerrenda luzeak daude: alfabetikoki agertzen dituzte 1964tik gaurdaino Frantziak preso sartu eta atxilotu dituen pertsonen izenak. Horien ondoan, urtea eta herria ageri dira. Preso eta atxilotuen zerrenda eskualdeka ere ageri da. Frantziaren esku hartzea frogatzeko lehen zerrenda gisa aurkeztu dute, Mixel Mendiburuk euskaraz, eta Battitta Larzabalek frantsesez. Izan ere, zerrendan ez daude sarturik atxiloketa guztiak, eta zerrendan iheslari edo preso ohi gisa ageri diren batzuek ez lukete zerrenda horretan egon behar. Hurrengo argitalpenetan dauden hutsak zuzenduko dituztela jakinarazi dute.

Zerrenda osatzeko bi irizpide baliatu dituzte, Ipar Euskal Herriko biztanleak izatea edo bertako batekin ezkonduta egotea. Horregatik ez dira zerrenda horretan ageri Frantziak egotzi dituen ehunka iheslari politikoak, nahiz eta eranskinean ehunka izan direla zehaztu. 1964az geroztik mila pertsonatik gora egon dira Frantziako espetxeetan preso eta gaur egun 138 preso daude oraindik. Espainian ere Ipar Euskal Herriko sei herritar daude preso. Liburuan aipatzen da mundu zabalean ehunka iheslari politiko daudela barreiaturik eta Ipar Euskal Herrian eta Frantzian ere ehunka daudela oraindik. 1971tik 1979ra 65 pertsonari egoitza behartua ezarri zien Frantziak. 1984an lehen estradizioak onartu zituen eta Espainiara igorritako iheslariez gain, 87 iheslari deportatu zituen hirugarren estatu batera.

Gerra zikina

Gerra zikinaren (AAA, Batallon Vasco-Español, Guerrilleros de Cristo Rey eta GAL) eta Frantziaren esku hartzearen atal bat badago liburuan. 1974an kokatzen dute lehen atentatua, Perez Revillaren aurkako atentatua aipatuz. Azkena 1988an kokatzen dute aipatuz «inkontrolatuek» Sylvie Garat bahitu eta torturatu zutela. Orotara 12 hilketa leporatzen dizkiete indar para-polizialei eta 27 GALi.

Bahitu eta desagertutakoen zerrenda ere osatzen du Anai Arteak. Zerrendan ageri dira Eduardo Moreno Bergaretxe Pertur 1976an, Tomas Hernandez 1936ko iheslaria 1979an, Miguel Etxeberria Naparra 1980an, Jean Louis Larre Popo 1982an eta Jon Anza 2010ean. Bertze bi kasu ere ageri dira, nahiz eta horren inguruko argitasunik ez den ematen. 1976an Annie Intxauspe eta Patrick Lee Urdanabia desagertu ziren Donibane Lohizunen.

Agertzen dira gatazkaren ondorioz hil diren militanteak ere, elbarriturik gelditu direnak eta espetxean hildakoak. Horrekin batera, hildako poliziak ere ageri dira. Guztiak gatazkaren ondorio direla nabarmendu du Anai Arteak. Gatazkaren konponbidean urratsak egin ahal izateko, bortizkeria pairatu duten pertsona guztien zerrenda osatu behar dela azpimarratu du. Liburua oroimen ariketa dela azpimarratu du Anai Arteak, Euskal Memoria osatzeko ekarpena.

«Nahiago genuke atxiloketa eta presoen zerrenda hori, ondoan ageri diren zerrendak bezala, iraganeko kontuak izatea, baina, zoritxarrez, ez da horrela». Aieteko adierazpenean bide orria zehaztu arren, Frantziak eta Espainiak ez dutela norabide horretan urratsik egin, azaldu zuen Mendiburuk. «Desegiteko ere, norbaitekin solastatu behar da ETA».


Kontseiluko berriak

Herriko Kontseiluaren azken bileran bi erabaki dira nabarmentzekoak: batetik, Larrungo mazelak zaintzeko, 70 000 euroko traktore katedun bat erosi da Azkaingo Herriko Etxearekin.

Bertzetik, egoitza Ainize Monjolosen duen Euskal Herriko Laborantza Ganbarari 2000 euro eskaintzea erabaki da.


Oarso Bidasoko Hitza, urtarrilak 20 (PDFa)

Oarso Bidasoko Hitza, urtarrilak 20 (pdfa)


Eduardo Santos: "Beste alderdiek ez dute azaldu zergatik abenduan ez eta orain bai”

Podemos Ahal Duguko diputatu nafarra ezkor azaldu da Metropoli Forala saioan aldaketaren aldeko lau indarren arteko koalizioari begira: "Blokea pentsatu da, ez ordea programa". Bera hautagai izanen den ere zalantzan jari du: "Ikusi behar dut proiektu honen barruan non kokatzen naizen".

“Ez da zerrendako postuez hitz egiteko unea”

“Pentsatu dugu blokea baina ez programa. Ez dut behar bezain heldu ikusten. Ez da garaia zerrendako postuez hitz egiteko. Lehengo biak Ahal Dugukoak? Ongi, baina zein programarekin? Nola azalduko diegu boto emaileei denok batera joanen garela?”

“Beste alderdiek ez dute azaldu zergatik abenduan ez eta orain bai”

“Abenduko hauteskundeetako formula zentzuzkoa zen: Kongresura bakoitza bere aldetik; eta Senatura, lurralde ganbera dela aintzat hartuz, denok batera. Beste alderdiek orain beste modu batean ikusten badute, azaldu beharko dute zergatik. Nik momentuz ez dut entzun zergatik. Batera joan behar dugula esaten dute, baina zergatia ongi azaldu gabe”.

“Bi eta bi batzuetan ez dira lau”

“Hausnarketa horrek galderak eragiten dizkit. Zer programa? Nola osatuko dugu talde parlamentario bat? Zein motatako konfluentzia izan daiteke? Nola barneratuko gara Podemosekoak garenak talde parlamentario batean eta besteok agian beste batean? Gainera hori kalkulu bat da. Politikan bi gehi bi batzuetan ez dira lau. Senaturako Aldaketa hautagaitzarekin gertatu zena gertatu zen”.

“Nafarroakoa ez litzateke ezkertiarren arteko konfluentzia”

“Compromis, En Comu, Mareak ezkerreko indarrak dira. Hemen ez. Hemen badago kontu identitario bat. Zein programa dugu komunean Podemosek eta EAJk? Ez dut ezetz esaten baina gauza hauek mahai gainean jarri behar dira. Gure akordio programatikoak, Nafarroakoak, ez du balio Espainiarako”.

“Arazoa ez da EH Bildurekin bat egitearen beldurra”

Motxila hori prest gaude eramateko, motxila eta bi zaku. Aldaketarekin frogatu egin genuen eta ez dugu batere arazorik izan. Gure diskurtsoa argi dago. Onartzen dugu onartu behar dela. Estatuan pedagogia egin dugula Bildurekin. Indar demokratikoa da. Ez da baztertu behar. Hori ez zaigu batere gustatzen. Adostu behar bada, adostuko dugu, baita Estatuan ere. Ez dago batere arazorik. Pablo Iglesiasek Otegiren aipamenarekin argi eta garbi adierazi zuen zein nolako jarrera daukagun, eta zein nolako jarrera ohiko, betiko diskurtsoa apurtzeko.

“Madrilen hemen erabakitzen duguna errespetatuko dute”

“Mihi gaiztoek Podemos Ferrazekin alderatu nahi dute. Eta gure funtzionamendua bestelakoa da. Gure araudiak dio azken hitza Estatuko herritarren batzordeak duela. Baina gure hitzak pisu handia du. Nik uste dut errespetatu behar dela militanteen hitza. Gaur arratsaldean eztabaida askona izanen da, eta jendeak erabakiko du, baietz ala ezetz, eta ziur naiz hemen erabakitzen duguna errespetatuko dutela”.

“Nafarroan aldaketa sostengatzen segituko dugu”

Nafarroan aldaketa finkatu da, lau hanka ditu eta aurrera doa. Iglesiasek argi esan zuen hemen: akordio horretan gaude, gobernua sostengatzen dugu, eta leialak izanen gara. Horrek esan nahi du konfluentzian joan behar dugula automatikoki Madrlera begira? Nik ez dut ikusten. Zergatik ezin dute herritarrek aukeratu aukera ezberdinen artean? Izan ere, ezberdinak gara. Zein da arrazoia herritarrei esateko ‘laurak bat’, ñabardurarik gabe?”.

“Berriro aurkeztuko naizen aztertzen ari naiz”

“Behin eta berriz esan dut ezusteko handia izan zela niretzat diputatu ateratzea. Gutxi lo egin nuen gau hartan. Hausnarketa egin behar dut, pertsonalki. Oraindik ezin dut esan aurkeztuko naizela. Bakoitzaren biografian ikusi behar da zein koste duen Madrilera joateak. Ez dut arazo ideologikorik. Aztertu behar dut proiektu honen barruan non kokatzen naizen, eta zein ekarpen egin dezakedan. Hori ez da modu indibidual batez hartzen den erabakia. Esaten badidate Madrilen oso beharrezkoa naizela, adostuko dugu nolabait, baina hausnarketa hori eginen dut, kontatuko dizuet zer erabakitzen dudan. Prozesuan harrapatu nauzue”.


Erauntsia ari du

Ikusteko dago norainoko eragina izanen duen abenduaren 20ak, Nafarroan hasi berri den aldaketan. Gobernuan eta udal nagusietan 40 urtez egondakoak pozez txoratzen eta harro-harro dabiltza, gogotik egin dute lana, gogotik azpijokoa, eta Nafarroako bederatzi ordezkarietatik sei lortuta, ez dute inolako asmorik amore emateko eta eutsi eginen diote, gogor eutsi ere, erauntsiari. Cordovillako egunkariaz gain, ahalegin betean ari da Nafarroako Cadena Ser irratia, itxuraz aniztasunaren habia izanik ere, bai eta nafar enpresaburu zenbaitek abiarazitako hedabide digitalak ere. Orain, diru pribatua erruz mugitzen ari da aldaketaren aurka, eta sare sozialetan jende ordaindua darabilte aldaketaren kontrako mezuak harat-honat zabaltzeko. Funtzionario sare gotorrek ere ederki bete dute beren lana. Hitz batez, udatik hona, ederki antolatuta eta mobilizatuta dabiltza, karrika hartu dute, eta eskratxeak ere egin dituzte, zorioneko erakusketaren karira. Abenduaren 20an ez zen inor ere etxean gelditu. Gainera, Bilduk eta Geroa Baik boto gehien eskuratzen dituzten herri aunitzetan jende gutxiagok bozkatu zuen, eta aldiz, UPNk eta PSNk bozka gehien lortzen dituzten eskualdeetan, parte-hartzeak gora egin zuen; hori behin eta berriz gertatu izan da hauteskundeetan, joan den maiatzean izan ezik. Hala eta guztiz ere, baldintzarik onenetan eta haize alde ere, erregimen zaharra gogoko dutenek inoizko daturik kaxkarrenak izan dituzte hauteskunde orokor batzuetan.

Dena den, konprenigaitza da zergatik ez dioten aldaketaren aldeko indarrek aurre egiten erauntsiari, eta zergatik ez duten argi eta tinko azaldu nola aurkitu dituzten udalak eta Gobernua, kudeaketa zentzugabe eta xahutzailearen ondorioz, hau da, diru-kutxak sos pizarrik gabe; urtero, makina bat milioi bideratu beharra itzaleko bidesari eta gisakoetara; banku-finantzaketa agortua, atzendu gabe Foru Komunitatea izanik, ezin dela sosik eskuratu autonomiendako diru funtsetik… Egungo egoeraren erantzuleak, hau da, Barcina, Lourdes Goikoetxea, Iribas eta enparauak, desagertu egin dira erabat tertulia, foro, titular eta eztabaida guztietatik. Orain horien beso luzeek erraten dute zertaz hitz egin eta zer ikuspegirekin, dela enplegu eskaintza publikoaz, dela zerga igoeraz, dela PAIz (Programa de Aprendizaje en Inglés), dela honetaz, dela hartaz. Bertze batzuen eskuetan dago orain ekimena. Hori errotik aldatu beharko litzateke ahalik eta lasterren; bertzenaz, erauntsi gaitzak errekara botako du aldaketa oro, den mendrena ere, hiru urte eta erdiren buruan… edo lehenago.


Atzeraka

Euskaldun askok geure burua europar hiritar cooltzat dugu. Mugikortasunaren arloan gainera, Donostiak badu halako xarma eta izena, aspalditik egin baitu apustu bizikleten alde. Egia da Elorza alkateak apustu ausartak egin zituela arlo horretan; halere, –eta hau berak onartu izan du publikoki– beste interes batzuetara makurtu ere egin zen eta hiriko erdigunea lur azpiko aparkalekuz josi zuen. Ekimen haiek izugarri baldintzatu dute hiriaren mugikortasun eredua.

Dena den, egia da hiria «atsegintze» alderako hainbat ekimen egin zirela hirian. Zoritxarrez, Donostia oso atzera geratzen ari da arlo horretan. Paris, Berlin, Bartzelona, Londres…aurrekoietik zeozer duten Europako hainbat hiri handik –Atasquezen Madrid, jakina, ez dago euren artean– ekimenak egin dituzte egunotan mugikortasun eredua eraldatzeko. Oinezko eta bizikleten mugimendu seguruak bermatzeko, hainbat ekimen egin dituzte euren espazioa zabaltzeko, behin-behinekoak ez ezik, behin-betikoak ere bai.

Hiritzar horietara jo gabe ere, Valentzia edo Valladolid bezalako hiriek ere Donostia atzean utzi dute. Irutxuloko Hitza-k erreportaje interesgarriak egin ditu gaiaz. Bizitzeko espazioa oinezko eta terrazen artean borrokatu behar dugu, baina gutxik jartzen dute kolokan autoei emaniko espazioa. Geure hiriak, axaleko neurri apal batzuk gorabehera, ez du neurri garrantzitsurik hartu mugikortasun eredu jasangarriagorantz. Aitzitik, autobus zerbitzuaren murrizketak iragarri ditu hemendik 2-3 urtera. Egia da egungo osasun-egoeran zoritxarrez garraio publikoaren erabilera zaila dela, baina aurreikuspen horiek defizitari leporatu dizkiote, ez osasun-arrazoiei.

Onar dezagun ulergarri dela epe motz eta ertainera murrizketak egotea. Diru-sarrerek behera egingo dute –bada zer hobetu fiskalitatean– eta gastu publikoak aurreikusi gabeko gastuak izango ditu. Ados. Baina ez da onargarria, garraio publikoa murriztu bitartean, autoak geure hirietan duen gehiegizko espazioa mantentzea edota indartzea. Ezin dugu publikoa kendu eta denon baliabideekin (airearen garbitasuna, espazio publikoa, errepideak eta aparkalekuak egin eta mantentzeko gastuak…) ibilgailu motordun pribatuen erabilera bultzatu.

Dbusen defizita jaisteko bide bakarra ez da murrizketak egitea, horrek zerbitzua okertuko du, erabiltzea beste erremedio ez dutenen kalterako (autorik erosi ez dutenak, gidatu ezin dutenak) eta beste erabiltzaileak (hots, diru sarrerak) aldendu. Osasun egoerak bermatzen duenean, Dbusen lehiakortasuna areagotu behar da, zerbitzu are eraginkorragoa izan dadila sustatu, merezi duen lehentasuna emanda, bus-erraiekin, lehentasun semaforikoekin, prezio ordaingarriekin, kalitatezko geltokiekin… Hori baita herritar guztioi mugitzeko eskubidea bermatu beharko ligukeen tresna.

Jakina, autoek eta motorrek ere badute funtzioa hirian. Baina horiexek bermatzea ere bada helburua. Egun dugun autoaren gehiegizko erabilera bidezkoa eta desiragarria ote den aztertu barik ere, gauza bat begibistakoa da, ezin dugu bermatu donostiar guztiok zein bisitariok autoa erabili eta aparkatzea hirian. Sinpleki, ez dago nahiko leku. Garraiorako sistema berri baten beharra ez da soilik kutsadura eta zarata, ezta istripuak eta arriskuak soilik ere. Afera sinplea da: geure hirietan egun ez dugu espaziorik bizitzeko, ibiltzeko, terrazan esertzeko, kirola egiteko…. eta birus batek inoiz baino gordinago jarri digu hori mahai gainean.


Udalak 1,321 milioiko superabita izan zuen

Altsasuko Udalak herenegun egindako bilkuran 2017ko kontuak itxi zituen. Emaitza 1.321.510,52 euroko superabita da. Udalaren gastu orokorretarako diruzaintzako gerakina guztira 2.868.567,22 euro dira. Javier Ollo Martinez alkateak nabarmendu du 2017ko superabita 2016koa baino handiagoa izan zela (680.089,71 euro), "kontuan izanik joan den urtean 347.623,35 euroko inbertsioak egin direla".

Alkateak azaldu duenez, diruzaintzako gerakineko euro ugari 2017-2019 Toki Inbertsio Planari bideratuta daude. Esaterako: udaletxeko teilatua eta komunak berritzea, igogailua jartzea, Isidoro Melero, Ermita eta Bakea kaleetako sareak eta zorua berritzea, etxegabeen aterpe berria eta heldu den urtean Zumalakarregi plazako zorua berritzea. Horregatik, aurten inbertsio gutxiago eginen dituzte. Horiek udal taldeen artean adostuko dituzte.


TXANTXIKU IKASTOLA, ZER GARA ETA ZER ESKAINTZEN DUGU.

Gaur urtarrilaren 28a, eguaztena arratsaldeko 18:00etan Txantxiku Ikastolako aretoan. Jakin ezazue, haurtzaindegi zerbitzua izango dela 8 urte arteko haurrentzat (horiek barne).

Ikastola: zer garen, zer eskaintzen dugun, nola funtzionatzen dugun... gertutik ezagutzeko aukera izango dugu. Ikastolako Zuzendaritza taldeak, Haur Hezkuntzako espezialistekin batera, behar ditugun azalpen eta argibideak emango dizkigute. Hau dena urtarrilaren 28an, eguaztena, izango da.


PSOEk 'Barcenas auzia' salatuko du Justiziaren aurrean

Alfredo Perez Rubalcaba PSOEko idazkari nagusiak iragarri duenez, PPko ustezko eskupeko soldatak eta Amnistia Fiskala ikertzeko eskatuko die epaileei.

Alfredo Perez Rubalcaba PSOEko idazkari nagusiak iragarri duenez, Luis Barcenas PPko diruzainak PPko goi-kargudunei ustez emandako eskupeko soldatak ikertzeko eskatuko dio Auzitegi Nazionalari. Halaber, Parlamentuan Amnistia Fiskala "sakonki" ikertzeko batzorde bat sortzeko proposatu du.

Toledon izandako prentsaurreko batean egin ditu Rubalcabak adierazpen hauek. Auzi horren harira sozialistek hartutako erabakiak izan ditu mintzagai, Alderdi Popularrak "azalpenik eskaini ez dituelako".

Halaber, Ruz epailea laguntzeko beste epaile bat jartzeko eskatuko dio Botere Judizialaren Kontseilu Nagusiari, auzi honetan "azkeneraino ikertzeko, egia ezagutzeko eta prozesu arina izateko".

Gainera, amnistia fiskala ikertzeko batzorde bat sortzeko eskatuko dute sozialistek Kongresuan, "Barcenasek Amnistia Fiskala bere onurako erabili duen jakiteko".

Azkenik, Kongresuko Diputazio Iraunkorrean Mariano Rajoy Gobernuko presidentearen eta Cristobal Montoro Ogasun ministroaren agerraldiak eskatuko dituela iragarri du Rubalcabak, "orain arte eman ez dituzten azalpenak eskaini ahal izateko".

Banku-kontuak Espainian

Bestalde, Maria Dolores de Cospedal PPko idazkari nagusiak adierazi duenez, "jokaera irregularren aurrean, Rajoy tinko arituko da, eta PPko kideak lasai egoteko, alderdi osoaren kudeaketa eta funtzionamendua berriro aztertu behar badugu, egingo dugu, PPko kontabilitatea argi dagoen arren".

PPko kide guztiek "Espainian dituzte banku-kontuak, eta norbaitek ez baldin baditu, azalpenak eman beharko ditu", azpimarratu du Cospedalek.

"Inork ez ditu Seseñan jazotakoagatik erantzukizunak eskatu", salatu du PPko idazkari nagusiak, "batzuek jakingo dute eraman duten dirua".


Turismoa, ahantzi ezin den aldagaia

'Nature Climate Change' aldizkariko ikerlan batean erakutsi dute handia dela turismoak klima aldaketan duen eragina; esaten zenaren halako hiru kutsatzen du. Gas kutsatzaileen %8 eragiten ditu. Hegaldiak dira isurien iturri jorienetariko bat.

Uharterik urrunenean egunsentia ikustea, eremurik idorrenak utzi eta udan hondartzarako bidea egitea, mendirik garaienetan eskiatzea, kulturarik ezezagunenak bertatik bertara ikustea... Turismoarekin lotutako jardunbideak dira guztiak. Gero eta ohikoagoak: gero eta ugariagoak. Eta horrek ingurumenean —klima aldaketan, bereziki— dituen ondorioei buruzko ikerketa bat hizpide izan da asteon. Nature Climate Change aldizkarian argitaratu berri dute, eta zeresana eman du. «Begiak irekitzeko modukoa da», adierazi du ikerketan parte hartu duen Arunima Malike ikertzaileak. Izan ere, datu argigarriak eman dituzte, berriak; orain arte Lurraren berotzea dakarten gas isurien %2,5-%3 egozten zizkioten turismoari. Orain kalkulatu dute %8 inguru eragiten dituela. Alegia, hiru aldiz gehiago.

Arretaz aztertu du artikulua BC3 Klima Aldaketa Ikergai zentroko ikertzaile Ignacio Cazcarrok. Argitara atera berri duten datuaren gaineko susmoa lehendik ere bazegoela adierazi du, baina kalkulatzeko zegoela oraindik. Hain zuzen ere, ikerketa horren ekarpenik nabarmenena kalkulu hori egiteko erabili duten «metodologian» dagoela esplikatu du; eskualde anitzeko input-output analisia deitua da, eta zinetan erabilgarritzat du. «Izan ere, aurretik egindako beste hainbat lanetan ez dira aintzat hartu amaierako eskaintza turistikora heltzeko aurretik dauden hornidura kateak; ez zegoen aski informazio horien estimazioa egiteko».

Australiatik datorren ikerlan horretan, ordea —Sydneyko Unibertsitateko Manfred Lenzen ikertzaileak zuzendu du—, asmatu dute kalkulu osoagoa egiten. Kontuan hartu dituzte turismoarekin lotutako aldagai ahalik eta gehienak: xahutzen duen energia, eskatzen dituen elikagai eta edariak, azpiegiturak... Era horretan, turismoak «zuzenean eta zeharka» eragiten dituen emisio kutsatzaileak neurtu ahal izan dituzte. 160 herrialdetako datuak hartu dituzte kontuan ikertzaileek, 2009-2013 aldikoak.

Lehendik klima aldaketaz aritzean sarri hizpide hartzen diren hainbat sektoreren pare ipintzen du turismoa kalkulu berriak. Abeltzaintzak duen eraginaz, esaterako, erruz hitz egin izan da, eta sektore horrek gas kutsatzaileen %10 inguru sorrarazten ditu. Aintzakotzat hartu behar da, gainera, hazi eta hazi ari dela turismoa gaur egun. Hainbat ikerketaren arabera, urtean %4ko hazkundea izaten du sektoreak, eta 2025era arte, bederen, erritmo horretan jarraituko du: gora. Bilakaera ekonomikoaren araberakoa izango da hori. Izan ere, per capita errenta eta turismoaren eragina estu lotzen ditu ikerlanak, eta agerian uzten ditu gai horren atzean dauden paradoxak, mundu honetako kontraesanak.

«Hain zuzen ere, karbonoaren arrasto edo presiorik handiena per capita errentarik handiena duten herrialdeetako turistek eragiten dute», ohartarazi du Cazcarrok. Ikerlanean ere argi eta garbi nabarmendu dute turisten soslaiak, haien poltsikoak, eragina duela uzten duten arrastoan: «Herrialde aberatsetako bisitariak badituzu, haiek bereziki hegaldietan eta erosketetan gastatuko dute dirua. Aldiz, herrialde behartsuagoetako bisitariek garraio publikoan ibiltzeko erabiliko dute diru gehiago».

Hegazkinen arrastoa

Hegaldiak dira, zalantza izpirik gabe, turismoak kliman dakartzan ondorioen iturri nabarmenena: BC3ko ikertzailearen arabera, hegaldien emisioak eta edukiontzi handien itsas garraioak eragiten dituenak batzen badira, turismoari lotutako isurien %15 hortxe daude. «Nolanahi ere, herrialde bakoitzari emisio horiek zein neurritan egotz dakizkien neurtzea zaila denez, eta, ondorioz, horiek murrizteko ahaleginak nori dagozkion ebaztea ere erraza ez denez, Parisen klima aldaketaren inguruko goi bileraren ostean hitzartu zen akordiotik kanpo geratu ziren», abisu eman du. Argi dago, ordea, urteotan hegaldiek eragindako emisioek gora egingo duten susmoa dagoela: hain zuzen ere, hainbat azterlanen arabera, gizaldiaren erdi alderako gas isuri guztien %15 hegazkinek eragingo dituzte.

Kutsadura urriagoa eragingo duten hegazkin berritzaileetan jartzen da usu esperantza, baina halakoekin itsutzerik ez dagoela uste du Cazcarrok. «Egiten diren hobekuntzek ere muga fisiko eta teknologikoak izaten dituzte; ni eszeptiko samarra izaten naiz muturreko tekno-baikortasunarekin». Horregatik, sakoneko aldaketen alde egin behar dela pentsatzen du. «Garrantzitsua da turistek gutxiago kutsatuko duten ondasunak eta moduak eskatzea». Gehien kutsatzen duten garraiobideen erabilera urritzera egin behar dela adierazi du, eta izadiaren zikloak eta tokian tokiko produktuak lehenesten dituzten elikadura sistemak hautatu behar direla ahal den guztietan.

Ageriko desorekak

Turismoaren jardunbideek eragindako karbonoaren arrastoa zenbait herrialdetan handitzen da, bereziki, herrialde barruko mugimenduen ondorioz: Ameriketako Estatu Batuak, Txina, Alemania eta India daude, esate baterako, zerrenda horretan goi-goiko aldean. Kanpoko bisitari asko jasotzen dituzten zenbait herrialdetan, berriz, nazioarteko turismoa da gas isuri gehienen iturria: Maldivak, Maurizioko Errepublika, Zipre eta Seychelleak daude zerrenda horren buruan.

Desoreka erakusten dute datuek, eta horren aurrean eragin behar dela nabarmendu dute artikulua idatzi duten adituek. «Beste hainbat sektore ekonomiko baino bizkorrago haziko da turismoa, eta nazioarteko komunitateak Parisko Itunaren gisako akordioetan kontuan hartu beharko du», ohartarazi du Yen-Yen Sun ikertzaileak.

Bat dator Cazcarro. Sarri turismo iraunkorraz mintzatzean «orokorkerietara» egiten dela esan du, eta ezinbestekoa dela hainbat jarduera «arautzea». Horren harira, kontuan hartzeko moduko neurriak iruditzen zaizkio turistei ipintzen zaizkien aparteko zergak. Uzten duten arrastoari aurre egiteko lagungarriak izan daitezke. «Eta herrialde bakoitzarentzat egokiena den turismoa bideratzeko edo indartzeko ere balio dezakete». Ez dadin haz edonola, mugarik gabe.


Anaitasuna MBk "jendea ekintzetan inplikatzeko" deia egin du, 2020rako hainbat hitzordu "kolokan" daudela ohartarazita

Azkoitiko mendizaleen elkarteak datorren asteazkenean, abenduaren 18an, egingo du urteko batzarra. Han, besteak beste, datorren urteko egutegiaz hitz egingo dute, eta aurreratu dute boluntario aritzeko prest dagoen jendea behar dutela, besteak beste, Kakuteko Eguna, Mendi Astea, Zazpi Kurutzeen martxa edota Pirinioetarako irteera antolatzeko.

Urteko batzarra egingo du Anaitasuna Mendi Bazkunak datorren asteazkenean, hilaren 18an. Kultur Etxean izango da bilera, 20:00etan. Bertan, ohi bezala, amaitzear den urtearen balantzea aurkeztuko dute zuzendaritza batzordekoek eta hurrengo urterako egutegia ere hizpide izango dute batzarrean.

Hain zuzen ere, 2020rako ekintzen egutegiarekin lotuta, batzarrerako deiarekin batera beste dei bat ere egin du Anaitasuna MBren zuzendaritzak. Izan ere, urteroko hainbat ohiko hitzordu "kolokan" gera daitezkeela ohartarazi dute mendizaleen elkartekoek, "antolakuntzarako boluntario faltagatik"; Kakuteko Eguna, Mendi Astea, Zazpi Kurutzeen martxa edota Pirinioetarako irteera aipatu dituzte, hain zuzen ere. Beraz, "jendea ekintzetan inplikatzeko" eskatu dute.

Egun sei lagunek osatzen dute mendizaleen zuzendaritza batzordea, baina horietako batzuk utzi egingo dute laster ardura hori eta "batzordean sartzeko" jendea ere behar dute Anaitasunakoek. Orain arte elkartean ibili ez diren lagunak zein batzordekide ohiak "ongi etorriak" izango direla nabarmendu dute, "proposamen eta ideia berriak ere gustura hartuko" dituztela gaineratuta.


Madibaren itzalean

Mandela gogoan hartuta hasi dira Errobiko Festibaleko lehen kontzertuak.


Urrezko intsignia Pablo Lopez de Goikoetxearendako


Askatu dute Xabin Juaristi ‘Torre’ preso azkoitiarra

Xabin Juaristi ‘Torre’, erdian, espetxetik irten berritan, senideekin(Hitza)

Xabin Juaristi Torre preso azkoitiarra libre da dagoeneko; 14:45ean utzi du Mansillako espetxea, eta etxera bidean da senideekin batera.

Espero baino lehenago geratu da libre, hasiera batean igandean baitziren askatzekoak. Haren abokatuak azaldu duenez, Espainiako Auzitegi Gorenak Tenerifeko preso bati zigorra murriztu dio, aske egon den bitartean epaitegira joan behar izan duelako sinatzera. Kautelazko neurria izanik, askatasun osokoa ez dela ebatzi du auzitegiak, beraz, sinatzera joandako 10 eguneko, egun batean murriztu diote zigorra. Sententzia horretatik abiatuta, Torreren abokatuek eskaera berdina igorri dute, eta epaileak onartu egin du. Hala, aurreikusitakoa baino lau egun lehenago askatuko dute azkoitiarra: “Epaia aplikatuz, lehenago geratu behar zuen aske, baina sententzia oso berria da, eta orain iritsi da erabakia”, esan du abokatuak. Senideek bat-batean hartu dute berria.

Azken bost urte eta erdiak Mansillako (Leon, Espainia) kartzelan igaro ditu azkoitiarrak Amnistiaren Aldeko Mugimenduko kidea «talde terroristako kide» izatea egotzita. Aurretik, beste bi urte eta erdiz egon zen preso, epaiketa izan bitartean, orduan Madrilgo Aranjuezeko espetxean. Guztira zortzi urteko kartzela zigorra bete du, beraz. Kartzela zigor osoa beteta geratu da gaur aske, baina zigor administratiboa mantenduko diote, eta ondorengo urteetan ezin izango du administrazio publikorako lanik egin. Senideek Urola Kostako Hitzari adierazi diotenez, «oso ondo eta zoriontsu» dago azkoitiarra.


Ostiralean istripu simulazioa

Arrisku kimikoei aurre egiteko, sirenak jarrita daude Ereñotzu, Lastaola, Epele inguruan eta ostiralean simulazioa egitekoa du, Eusko Jaurlaritzako Barne Saileko larrialdietako Atentzio Zuzendaritzak jakitera eman duenez. Datorren ostiralean, goizeko 11:30ak inguruan aktibatuko dituzte laino toxikoekin aktibatzeko prestatuak dauden sirenak.


Iban Pardo zestoarra Gipuzkoako Sega Txapelketako finalera sailkatu da

Iban Pardo, igandean Aian jokatutako finalaurrekoan. (Danbolin.eus)

Gipuzkoako Sega Txapelketako finalaurrekoak jokatu zituzten Aian igandean. 3o minutuko bi txandatan zortzi segalarik parte hartu zuten, eta saio bakoitzeko lehenengo bi sailkatuek finalerako txartela lortu zuten. Iban Pardo zestoarra lehen txandan bigarren postuan sailkatu zen, 1.380 kilo batuta.

Txapelketaren finala uztailaren 9an jokatuko dute Asteasun Iban Pardok (Zestoa), Julen Gabirondok (Urnieta), Jokin Etxeberriak (Amasa) eta Jesus Mari Ormaetxeak (Orendain). Finalean ordubeteko saioa egingo dute.

Hona hemen Aian jokatutako finalaurrekoetako sailkapenak:

Lehen saioa

1. Jesus Mari Ormaetxea ‘Urki’ – 1.469 kilo

2. Iban Pardo – 1.380 kilo

3. Jon Otegi – 1.263,5 kilo

4. Suharri Irazustabarrena – 1.109,5 kilo

Bigarren saioa

1. Julen Gabirondo – 1.522 kilo

2. Jokin Etxeberria – 1.490,5 kilo

3. Iñigo Mercader – 1.226,5 kilo

4. Lander Otermin – 1.119 kilo

Ikusi igandeko argazki gehiago Danbolin.eus atarian.


Konponbiderako konpromisoa berretsi dute gazteek epaiketan

Gazteek amaitu dute deklaratzen. Gaur beste 36 lagun hasiko dira epaitzen Auzitegi Nazionalean.


Letiziaren izebak monarkiaren inguruko erreferenduma eskatu du

Hala ere, Henar Ortizek dio ez dagoela bere ilobaren kontra.

Henar Ortiz Asturiaseko printzesaren izebak monarkiaren inguruko erreferenduma eskatu du Twitterren. Hala ere, Ortizek dio ez dagoela Letizia bere ilobaren kontra.

Hilaren 2an Juan Carlos erregeak abdikazioa iragarri zuenetik gaiaren inguruko hainbat mezu kaleratu ditu Henar Ortizek. Egun horretan bertan, errepublikaren alde Estatuko hainbat hiritan egindako manifestazioen inguruak partekatu zituen bere jarraitzaileekin. Halaber, Pablo Iglesias Ahal Dugu alderdiko buruaren hainbat mezu bertxiokatu zituen.

Hauxe da Henar Ortizek txiokatutako mezua:

''Demokrata naiz'', gaineratu zuen.

''Pertsona honek uste du Estatuaren buruzagitza ezin dela herentziaz jaso'', idatzi du beste txio batean. Horrekin batera, bandera errepublikanoa ere erakutsi du.

Letizia bere ilobaren aurka zergatik dagoen galdetu dio Twitterreko erabiltzaile batek, eta hauxe erantzun dio Henar Ortizek: ''Ez nago nire ilobaren kontra; ez ditzagun nahastu senidetasuna eta Estatuaren eredua''.


Mozorro

Bi egun behar izan ditut ikusitakoa digeritzeko. Eta oraindik nago ez naterala neure harriduratik. Auzo-lotsak muga bat du, oso meharra, egia esateko, batzuengan; Iruñeko gotorlekuaren murruak bezain sendoa, beste batzuengan. Espainiako Alderdi Sozialistak Madrilgo bere egoitzaren aurrean egindakoa ez da izan bere buruaren kontra egin duen elkarretaratze bakarra. Donostiakoan ere agerraldi bitxia antolatu dute, hainbat agintari atez ateko zabor bilketarako zutoinez mozorroturik. Egunotan disfrazik janzteko ohitura ez duen hiri batekoa naizelako izanen da akaso, baina barregarritasunak negar egiteko bulkadarekin muga egiten duen lurraldean lokaztuta ikusi dut neure burua, ez aurrera ez atzera.

Zaborraren gaia, bere munta izanik ere, hasieratik nahikoa gai mozorroa iruditu zait. Euskal Herriko hainbat tokitan, beste zerbaiten mozorroa dela pentsatu gabe, ulergaitza den erdikotasuna hartu du. Inoiz norbaitek azaldu beharko du hor zer ordezkapen mekanismok jokatu duen eta nola. Nik inoiz esan izan dut herri mailako zerbitzu baten kudeaketa kontu batez ez nuela zertan iritzia eman neure herrira iritsi arte. Baina dagoeneko ezin naiz neure neutrotasunean babestu. Auzo-lotsa oso modu pertsonalean hartu ohi dut.


“Larrialdien kudeaketa ezin da egon militarren esku”

I. Orzaiz

Urteak daramatza Iñigo Balbasek (Iruñea, 1972) Azkoiengo suhiltzaileen parkean lanean. Tafallako sutea piztu zenean etxean zegoen, baina hara joan zen berehala, beste hainbat suhiltzailek egin zuten bezala.

Tafallako sutea itzaltzeko lanetan parte hartu zenuen?

Bai. Berez, ez nengoen lanean une horretan, baina ezohiko deialdia egin zuten, eta hainbat suhiltzaile hara joan ginen laguntza ematera. Hasieran, autobidean piztutako sute bat zela esan zuten, baina hazten ari zela ikusi genuenean, geure kabuz antolatzen hasi ginen zenbait lankide.

Lehen orduak “kaotikoak” izan zirela diote batzuek.

Nik ez nuke halakorik esanen. Tafallako suhiltzaileek jaso zuten larrialdi deia, eta sua piztu zen puntura joan ziren. Hara iritsi zirenerako, ordea, suak errepidearen gainetik jauzi egin zuen, eta landagunea erretzen ari zen. Berehala hedatu zen sua Zidakos ibaiaren gainetik, eta apenas eman zigun erreakzionatzeko betarik.

UPNk, ordea, gogor kritikatu du Nafarroako Gobernuaren jarrera, larrialdi honen kudeaketari dagokionez…

Bai, UPNk etekin politikoa atera nahi izan dio gaiari, bazterrak nahastuz. Egiazki, guk unean uneko informazioarekin jokatu genuen, eta sutearen eboluzioaren arabera moldatzen joan ginen geure estrategia, beti egiten dugun bezala. Batzuetan, gauzak aurreikusi bezala gertatzen dira, eta beste batzuetan, hainbat faktorek egoera zailtzen dute: bero izugarria, hezetasunik eza, hego haizea… Analisiak a posteriori egitea oso erraza da. Eta horrek ez du esan nahi Nafarroako Gobernuaren jarrera kritikatu ezin daitekeenik. Gauza asko hobetu behar dira.

Adibidez?

Suhiltzaileen gabezia izugarria pairatzen dugu aspalditik, eta egoera jasangaitza bihurtu da. Tafallako sutearen gisako larrialdietan sumatzen dugu, batez ere, geure kabuz eta borondate hutsez konpontzen baititugu krisiak, baliabiderik gabe. Bestalde, koordinazio arazoak ere baditugu: kargua hartu eta berehala, Nafarroako Larrialdi Agentzia desegin zuen Maria Jose Beaumont kontseilariak, baina horren ordez ez zuen beste egiturarik sortu. Hortaz, ahal dugun moduan ari gara zerbitzua antolatzen.

Nafarroako Larrialdi Agentziak, ordea, kritika ugari jaso zituen bere garaian, eraginkortasunik ezarengatik…

Bai, hori horrela da. Lapurren gordelekua zirudien, UPNren goi kargudunek soldata oparoak jasotzen baitzituzten. Nik ez dut horrelakorik justifikatzen, inondik inora, baina horren atzean zegoen ideia, larrialdi zerbitzu guztiak koordinatzeko agentzia bat sortzea, alegia, ez zen txarra. Hori da nik aldarrikatzen dudana: ez dezatela antolaketa lan osoa gure bizkar gainean utzi. Sutearen egunean, adibidez, ez zegoen zaintzako arduradunik.

Berriki onartu den lan eskaintza publikoak ez al du arazo hori konponduko?

Ez dut uste. Beaumontek aukera zuen erronkari ausardiaz heltzeko, baina ez du halakorik egin. Foruzain lanpostu gehiago atera dituzte, suhiltzaileenak baino.

Tafallako sutea itzaltzeko Larrialdietako Unitate Militarrei laguntza eskaintzeak ere hautsak harrotu ditu…

Bai, gai korapilatsua baita. Larrialdietarako Unitate Militarra ez zaigu dohainik ateratzen, batzuek esaten duten bezala: hori ordaintzeko, milaka milioi euro gastatzen dituzte administrazioek urtero. Dirutza hori erabil lezakete tokian tokiko larrialdi zerbitzuak indartzeko; eta hala eta guztiz ere, lehen mailako ezbehar larriei aurre egiteko azpiegitura erraldoi bat behar dela ondorioztatzen badugu, nire ustez, horren kudeaketa ezin da egon militarren esku. Gure apustua babes zibilaren aldekoa da, eta ez larrialdi zerbitzuen militarizazioa. Oraintxe bertan, ez dago beste aukerarik, baina, etorkizunean, hori birplanteatu beharko lukete.


Ziklismoa eta Eskoriatza, batera Ibarraundin


Lan-kontratuen %13ak beste probintzia batera mugitzea inplikatzen du

Arabak du Euskadiko tasarik handiena %21,9ko portzentaiarekin. Bizkaiak %11,8ko tasa aurkezten du, eta Gipuzkoak %11,3koa.

Euskadin sinatzen diren lan-kontratuen %13,2ak beste probintzia batera mugitzea suposatzen du. Euskal Autonomi Erkidegoko batezbestekoa Espainiar Estatukoa (%12) baino handiagoa da. Hala adierazten du profesionalen mugikortasuna aztertzen duen Randstad Analisiak.

Arabak du Euskadiko tasarik handiena %21,9ko portzentaiarekin. Bizkaiak %11,8ko tasa aurkezten du, eta Gipuzkoak %11,3koa.

Euskadin 26.400 langile sartzea eta 23.400 langile irtetzea eragin zuen lan mugikortasunak 2015eko lehen hiruhilekoan. Emaitza, 3.000 langileko saldo positiboa.


Inkesta: Ados al zaude txakur jabeen eskaerarekin?

Kalean txakurrak beti lotuta eramatera behartzen du ordenantza berriak. Horren aurrean, txakur jabeek eskatu dute ordu edota leku jakinetan lotu gabe eramateko aukera. Proposamen egokia iruditzen al zaizu? Bozkatu inkestan –webguneko erdiko zutabean– eta eman zure iritzia.


Kinto afaria

Uztailaren 26an Errandonea tabernan 1961, 1962 eta 1963ko kintoak. Errandonean bertan eman behar da izena.


Saddan Hussein ez dela kolaboratzen ari dio Bremerrek, eta Al Diouriren bila jarraitzen dute

Paul Bremer AEBetako Gobernuak Iraken duen administraile gorenak NBC telebista kateari eskainitako elkarrizketa batean azaldu duenez, Irakeko presidente ohi Saddan Hussein ez da okupazio indarrekin kolaboratzen ari, baina berari atzemandako informazioa dela medio "terrorista ugari" atxilotzen ari direla nabarmendu du. George W. Bushen Gobernuak 2004. urteko ekainean irakiarren esku utzi nahi duela Irakeko Gobernua esan du Bremerrek, baina aurretik "elkarrizketa sakon bat" eduki beharko dutela beraien artean. Bien bitartean, AEBetako armada operazio zabala egiten ari da erresistentziaren aurka, eta Izzat Ibrahim Al Diouriren bila jarraitzen du.

Irakeko Gobernu ohiko zerbitzu sekretuetako buru eta ustezko Irakeko erresistentzia armatuko gidarietako bat atxilotu dutela aurreratu berri dute AEBetako armadaren bozeramaleek. Bakuban atxilotu dute, Bagdad iparraldean, baina ez dute haren izenik eman. 'Suni hirukian' egiten ari da AEBetako armada sarekada egiten, Irakeko erresistentzia armatua ustez gidatzen duten irakiarren aurka. Bagdad hiriburuaz gain, Faluja, Ramadi eta Tikrit hirietan egiten ari dira atxiloketak. Izzat Ibrahim Al Diouri Saddan Husseinek konfidantzazko kidearen bila egiten ari dira sarekada, Al Diouri jotzen baitute erresistentziako burutzat.

Ramadi hirian AEBetako armadaren konboy militar bati ustez eraso egin dioten hiru irakiar atxilotu dituzte, baina armadaren iturriek ez dute zehaztu hildakorik dagoen ala ez. Falujan, berriz, AEBetako tropek hogei bat gazte atxilotu dituzte Irakeko erresistentzia armatuarekin zerikusia dutelakoan, lekukoek diotenez.

Bagdaden ere operazio zabala egiten ari dira soldadu estatubatuarrak. Atxiloketa aipagarrienak suntsipen handiko armen programan zerikusia dutelakoan atzemandako hiru zientzia-gizon dira. Hirurak irakasle dira Bagdadeko unibertsitatean. Irakeko behin behineko Gobernuaren arabera, hiru zientzia-gizon horiek itauntzen ari dira une hauetan. Iturri horien arabera, Saddan Husseinen atxiloketaren ondotik etorri da gaurko sarekada hau, nahiz eta AEBtako iturriek Husseinek ez zuela erresistentzia gidatzen esan.

Al Diouriren bila

AEBetako eta Irakeko behin behineko Gobernuaren begi guztiak Izzat Ibrahim Al Diouriren figuran daude jarrita, berau jotzen baitute Irakeko erresistentziaren gidari nagusi bezala. Al Diouri da Saddan Hussein konfiantzazko kideetatik atxilotzeke dagoen bakarra.


Koteto Ezkurra omenduko dute Iruñeko sanferminetako erremonte txapelketaren finalean

Uztailaren 7an eta 10ean jokatuko dira finalerdiak eta uztailaren 12an finala

Iruñeko Peñen Federazioaren egoitzan aurkeztu dute Sanferminetako seigarren erremonte txapelketa. Lau bikote ariko dira lehen mailan, eta bertze lau promesa mailan, Uharteo Euskal Jai Berrin. Uztailaren 7 eta 10ean finalerdiak jokatuko dituzte eta uztailaren 12an finala. Finalaren egunean omenaldia eskainiko diote Koteto Ezkurrari.

Uztailaren 7ko finalaurrekoan, Xanti Uterga doneztebarra eta Ion, Josetxo Ezkurra II.a doneztebarra eta Endika Urrutia saldiastarraren kontra ariko dira.

Uztailaren 10ean, Urriza eta Etxeberria III.a doneztebarra, Aritz Juanenea saldistarra eta Barrenetxea IV.aren kontra ariko dira. Irabazleek finala jokatuko dute uztailaren 12an.

Promesa mailan, Eloy Garcia doneztebarra eta Azpiroz, Beñat eta Zalduaren kontra ariko dira uztailaren 7an eta Barricart eta Garcés, Etxarri eta Martirenaren kontra uztailaren 12an. Jaialdi guztiak 16:30ean hasiko dira.

Azken txapeldunak

Joan den urtean Uterga eta Etxeberria III.ak irabazi zuten txapela eta 2016an Urrizak eta Etxeberria III.ak. Beraz, Doneztebeko atzelariak hirugarren txapela segidan irabazteko aukera izanen du.


Kamioi batek karga galdu zuen N-1 errepidean

Astelehen eguerdian, kamioi batek istripua izan eta karga galdu zuen N-I errepidean, Oztaran auzo pareko zubian.

Kamioiak garraiatzen zituen garbigailuak azpian dagoen Oztaran auzoko errotondara erori ziren. Eskerrak momentu horretan ez zela kotxerik, ez oinezkorik igaro zubi azpitik. Gidaria, ordea, ospitalera eraman behar izan zuten.

Auto ilara handia sortu zen N-I errepidean istripuaren ondorioz, eta arratsalde osoan arazoak izan ziren.


Aliaturik gabeko zerga jaitsiera

Arabako Foru Aldundiak errenta eta sozietate zergetarako hainbat murrizketa aurkeztu ditu. PPk ez du gehiengorik aldaketa onartzeko, eta gainerako alderdiek hotz hartu dute proposamena.


Jesus Garcia Ariño hil da, buruz burukoa irabazi zuen aurreneko Bizkaiko pilotaria

85 urte zituen, eta bi aldiz izan zen txapeldun banakakoan: 1957an eta 1963an.

Bizkaiko pilotaririk onenetako bat izandakoa hil da gaur: Jesus Garcia Ariño. 85 urte zeuzkan, eta ostiralean izandako ondoezari ez dio bueltarik eman.

Buruzko burukoa irabazi zuen aurreneko bizkaitarra izan zen Atxondokoa. 1957an lortu zuen hori, eta garaipen handien zerrendan 1963koa gehitu zion gero. Banakakoan, lau bider izan zen txapeldunorde: 1956, 1959, 1962 eta 1964an.


Funtzio Publikoko langileak grebara deitu dituzte sindikatuek ostegun honetarako

BAIONA. CFDT, CGT eta FO sindikatuek prentsaurreko bateratua egin dute gaur Baionan funtzio publikoko langileak ostegun honetan greba egitera deitzeko. Haien hitzetan, Macronen gobernua zerbitzu publikoak pixkanaka “suntsitzen” ari da, gero eta baliabide gutxiago dituzte eta langileen lan baldintzak “okertzen” ari dira. Zentzu horretan, Frantziako Gobernuak gauzatu nahi duen funtzio publikoaren erreforma “eraso” berri bat da. Baionan 10:30ean eginen dute manifestazioa, Lan Burtsatik abiatu eta Pirinio Atlantikoetako suprefekturaraino. LABek ere mobilizazioan parte hartzera deitu du.

Ospitaleko bi langilek hartu dute hitza gaurko prentsaurrekoan, besteak beste. “Diskurtsoan besterik badiote ere, urtez urte baliabide gutxiago dugu”, salatu du Franck Calleja CFDTko kideak. “Baionako ospitalean, erreanimazio zerbitzuan, sei erizain eta hiru artatzaile kendu dizkigute”, deitoratu du. “Etengabeko negoziaketan gara, lanpostu bakoitza borroka bat da”. Zahar etxeetako egoera ere “dramatikotzat” jo dute, eta azpimarratu dute geriatria zerbitzuan 40 langile geldituak direla gaur egun lan baldintzen ondorioz. “Ospitale publikoak, etxegintzako obretan baino langile gehiago kolpatzen du gaur egun”.

Funtsean, funtzio publikoko langileek ere prekarietatea bizi dutela salatu dute. “Eros ahalmena ere aipatu behar da. Gutako anitzek biziki lansari apalak dituzte. Badira funtzio publikoan 30 urte hauetan lanean ari diren batzuk 1.300 euroko lansaria dutenak”, deitoratu du Denis Dartigoueyte CGTko kideak. Frantziako Gobernuarekin elkarrizketarik ez dela erranez bukatu du Michel Larralde CFDTko buruak: “Sindikatuak baztertu nahi izan gaitu, eta orain, karrika du parean Jaka Horien mobilizaziorekin”.


Hego haizea tarteko, tenperatura epelagoak iragarri ditu gaurko Euskalmetek. Zerua lainotuta izango da, eta euri apur bat ere egin dezake.


Metropoli Forala 2012-11-29

Jai eguna gaur gure hirian. Iruñeko zaindari Done Saturdiz hitz egin dugu saioaren hasieran Roldan Jimeno historialariarekin eta Kike Diez de Ultzurrun kazetariarekin. Hipotekak Kaltetutako Plataformako kide Josu Ostarekin atzoko Doneztebeko gertakariez hitz egin dugu. Asteburuko zine estreinaldien berri eman digu Aitor Abaroa kritikoak. Aktualitate politikoaren tartean kazetari bi izan dira gurean: Diario de Noticiaseko Ibai Fernandez eta Berriako Joserra Senar. Iritziaren tartean, Ander Perez eta Elixabete Garmendia aritu dira.


Ez zen soilik mapa hautsi

Esloveniak eta Kroaziak independentziaaldarrikatu, eta Jugoslavia desegitenhasi zen. Bihar dira 25 urte. Europanizandako azken gerrak mapa berriautzi zuen, eta 140.000 hildako.


"Zorionak, BGA!"

Lehenengotik hamaikagarrenera tarte handixa baldin badago...

... eta hamaikagarrenak euskaldunoi asko adierazten badosku, hamabigarrena ez da ba gutxiau izango!

Hamabi urte baino gehixau doia Bergaran gazte mugimendua burrukatzen eta zirikatzen; hala eta be, denbora hortako azken 12 urtiak herriko kartzela zaharrian pasau izan ditxu Gazte Asanbladiak, eguneroko burrukak aurrera etaratzen, kartzelia askatasun gune bilakatzen.

Mugimendu askon moduan momentu onak eta ez hain onak pasauko zitxuan, eta oin ni be asanblada honen parte naizela, gogo eta ilusiño askokin ikusten dot Bergarako Gazte Asanbladia, mugen eta lapurren artian bizi gan hontan, herrixai bizitzeko beste modu asko be badarela erakusten, eta honen adibide onena da bertan gogoz eta ilusiñoz lanian gabizen gazte askok aurrera ateratzen ditxugun burrukak, ikastaro zein kongresuak, hitzaldi zein kontzertuak, antzerki zein auzolanak, salaketa zein asanbladak…

Dana dala, lehen aipatu ditxudan lapur eta pareta eraikitzaliak geldi ezin egon eta, legian izenian, danon ahuetara heldu zan Kukutza III.an moduko "baimendutako fusilaketak" ikusi ahal izan ditxugu; gure goguak ezkutau eta suntsitu nahixan agindutakuak.

Zoritxarrez, asko diaz ondiokan be mehatxupian edota botazera noiz helduko zain daren gaztetxiak be.

Azken urteurren honen egitaraua da, baina, gure herrixan daukagun Gazte Asanbladian osasun ederran adierazle onena, eta nik nere partetik bada be, herriko haur, gazte eta ez hain gaztiok be, asanbladiak aurrera etaratako ekintzetan parte hartzera animatzen zaitxuet.

Aprobetxau daigun ba hamabi eguneko eskaintza zabal hau eta oin artian moduan, jarraitxu kartzela zaharretik herrixa astintzen!

--------------------

Aitzol Gandiaga

Bergara


Bidegiren auzia ikertzeko batzordeak erantzuletzat hartu ditu Olano eta Goia

Ondorioen txostena elkar hartuta onartu dute Bilduk, Aralarrek eta PPk.Fiskaltzari igorriko diote.Oraingoa «izozmendiaren punta» soilik delakoan, hurrengo legealdian ere ikertzeko asmoa daukate

Irregulartasunak izan zirela, enpresei gehiegi pagatu zietela, eta horren erantzuleak Markel Olano eta Eneko Goia direla. Ondorio horietara heldu da Bidegi auzia ikertzeko batzordea. Gipuzkoako Batzar Nagusiek sortu zuten lantaldea, eta ados jarri dira hiru talde: Bildu, PP eta Aralar. Frogatutzat jo dute Basagoitiko biltegian ez dagoela sinatu adina lur; hortik ondorioztatu dute enpresei behar baino 3,4 milioi gehiago ordaindu zizkietela. Areago: ordainketa bidegabe gehiago egon litezkeelakoan, datorren legealdian ere batzordea sortzea adostu dute. Beste batzorde bat egitearen aurka ez daude EAJ eta PSE, baina ez dituzte oraingo ondorioak babestu. EAJk bozetarako estrategia ikusi du. Astirik ez dela egon dio PSEk.

Oso tentsio handiko bilera egin zuten atzo Batzar Nagusietan. Azken-aurreko pausoa eman zuen ikerketa batzordeak: ondorioen txostena onartu zuten. Osoko bilkurara joango da orain gaia. Astelehenean dute bilera, Batzar Nagusiak desegiteko bezperan. Ez da ezustekorik izango: hiru taldeek elkarrekin onartutako testua aurrera aterako dute. Olanoren eta Goiaren jarduna gaitzetsiko dute.

Aurreko egunetako iritziak berretsi dituzte alderdiek ondorioetan. Alde batean daude Bildu, PP eta Aralar; haiek onartu zuten batzordea sortzea, eta haiek taxutu dituzte ondorioak ere. Beste aldean, EAJ, esanez irregulartasunik ez dagoela, ez zela gehiegi pagatu. Erdian PSE dago: nahiko astirik ez dagoela ikertzeko, eta ez du parte hartu bozketan. Salaketaren lehen oinarria frogatuta geratu da batzordean: Basagoitiko biltegian ez dago adierazi adina lur. Inork ez du hori auzitan jarri. Horri zer esplikazio eman, hor dago aldea. EAJk dio «obran» dagoela lurra, betelanetan-eta erabili zutela. Ez dute sinesgarritzat jo hori ikerketa batzordearen aldeko alderdiek.

«Zuzeneko ezagutza»

EAJren kudeaketa salatu dute ondorioetan. «Galera handia eragin zaie gipuzkoarrei». Olanok eta Goiak aitortu zuten okerrak dituztela agiri batzuek, baina adierazi zuten ez zutela eragin ordainketan. Ez diote hori ondorioek: «3,4 milioi pagatu ziren egin gabeko lanengatik; ezin da okerra izan, aurkezpen teknikoen arabera. Hutsegite gehiegi daude, lur gehiegi falta da, diru gehiegi erabili da bidegabe». Olano eta Goia jo dituzte erantzule; ordainketez «zuzeneko ezagutza» zutela diote.

Osoko bilkurak gaitzetsi egingo du Olanoren eta Goiaren jarduna. Fiskaltzara ere joko dute. EAJko batzarkide Eider Mendozak ere eskatu du fiskalarenera jotzeko. Aldundia salatu nahi du, «salaketa faltsua» egin duelakoan. Batzordeak ez du onartu eskari hori.

Hurrengo urratsak

Olanoren eta Goiaren gaitzespenarekin amaituko du bidea ikerketa batzordeak, baina Bidegi auziak aurrera jarraituko du oraindik. Auzitegiko bidea zabalik da. Bihar bertan Azpeitiko auzitegian deklaratuko dute perituek. Epaileak hiru lagun inputatu ditu: Bidegiko zuzendari tekniko ohia eta bi enpresatako arduradunak. Areago, diputazioak ez du baztertu auzitegian jarritako kereila zabaltzea; beste irregulartasun zantzu batzuk daudela jakinarazi du.

Zehazki, aldundiak dio 88 diru sail puztu egin zituztela azken likidazioan, eta enpresei hogei milioi gehiago ordaindu zizkietela horrela. Joseba Altube Errepide zuzendariaren esanetan, 30,8 milioi euro gehiago ordaindu zituzten azken likidazioan; horietatik hamar erreklamazioei dagozkiela azaldu du, baina gainerako hogei milioiak diru sailak puztuta lortu zituztela. Adibideak jarri ditu: tunelen hormigoiagatik, eraikitzaileak 945.000 euro eskatu zituen; obra zuzendaritzak, 450.000. Azkenean, 1,7 milioi pagatu zituzten.

Ikerketa batzordeak bere egin du aldundiaren salaketa. Ikertzen segitzeko asmoa agertu dute Bilduk, PPk eta Aralarrek, eta datorren legealdian beste batzorde bat eratzeko asmoa dute: «Orain demostratu ahal izan dena izozmendiaren punta besterik ez da». PSE-EEk oraingo lantaldea sortu aurretik eskatu zuen gaia hurrengo legealdirako uzteko, orain aski denborarik ez zegoelako. EAJk ez du begi txarrez ikusi hurrengo legealdian gaia aztertzea. Denboraz egiteko eskatu du, eta AP-1 osoa aztertzeko, ez obra jakin batzuk.


Jaitsiera tradizionalaz gozatzeko aukera izan zuten algortarrek saninazioen hirugarren egunean

Musikaz, dantzaz eta buruhandiez inguratuta, ohiko ibilbidea egin zuen jaitsiera tradizionalak, saninazioen hirugarren egunean; Lau Bide tabernatik Ereaga hondartzara arte joan ziren.


Azaroak 25: Oñatiko EH Bilduk bat egiten du herriko sare feministak deitutako mobilizazioarekin

Indarkeria matxistak 2003tik 109 emakume eta ume hil ditu Euskal Herrian. Justizia eredua aldatu eta emakumeei askotariko baliabideak eskaini behar dizkiegu, ikuspegi berrienetan sakonduz, erreparazioarena, adibidez: gure ardura da, euren eskubidea #hauezdajustizia

Oñatiko EH Bilduk bat egiten du herriko sare feministak deitutako mobilizazioerekin


Gaur ez ezik, ostegunean ere mobilizatu nahi dute sindikatuek

Erretreten erreformaren aurkako greba orokorrak segitzen du, eta gaur mobilizazio eguna izango da berriro Ipar Euskal Herrian. Intersindikalak eta LABek Baionako manifestazioan parte hartzeko deia egin dute: gaur goizean, 10:30ean, Baiona Iparraldeko autobidera sartzeko biribilgunean. Intersindikalak jakinarazi du datorren ostegunean beste protesta egun bat antolatu duela; grebarako deialdia egin du, eta manifestazio bat eginen dute, Baionan orduan ere.

Frantziako Gobernua makurrarazteko mugimendua iragan ostegunean hasi zen, eta, arrakasta izan zuenez, hainbat sektorek greban segitzen dute, arlo publiko eta pribatuan. SNCFeko trenbideetako langileek, adibidez, sei egun daramatzate lanik egin gabe. Ostiralean, Hendaiako (Lapurdi) geltokian egin zuten biltzar orokorra, eta langile gehienek greba iraunkorraren alde agertu ziren.

Ordezkari sindikalek esan dute mugimendua iraunaraztea dela erronka nagusia, Frantziako Gobernuak erreforma bertan behera utz dezan. Horretarako, «sentsibilizazio kanpaina» egin dute intersindikalak eta LABek azken egun hauetan. Larunbatean, esaterako, 150 pertsona inguru bildu ziren protesta batean, Angelun (Lapurdi). Manifestazioa egin zuten bide nagusian eta informazioa banatu zuten bertan.

Atzo ere, Ipar Euskal Herri osoan hainbat pertsona enpresaz enpresa ibili ziren, greba orokorra sektore pribatura hedatzeko asmoz. Sektore pribatua azkarki mobilizatu zen joan den ostegunean, baina Samathan Hourquescos CGT sindikatuko bozeramailerak onartu duenez, «sektore horietan greba luzeak egitea zailago gerta daiteke».

Mugimenduaren segida

LAB sindikatuko ordezkari Eñaut Aramendik espero du gaurko manifestazioa masiboa izatea. Ziurtatu duenez, LABeko afiliatuen %80 prest daude greban segitzeko. «Gure helburua mugimendua indartzea eta egonkortzea da», esan du, eta azaldu Ipar Euskal Herriko enpresen itzulia egin dutela xede horretarako. Bestalde, «gazteak hunkitzeko», Baionako unibertsitateko ikasleekin eta lizeoetako ikasleekin harremanak egin ditu LAB sindikatuak.

Hourquescosek bat egin du Aramendirekin: «Zaila da aurreikustea zenbat langilek greba egingo duten, baina langileengana jo dugu eta mobilizatzeko prest dira. Erretreten erreformak haserrea eragin du: jendeak ulertu du denak hunkituak garela, eta borrokatu behar dela».


Azkarateko hondakin gunea bertan behera

Apirilaren 7az geroztik, ia bi hilabetean, hondakin gunea dela eta ez dela, Azkoitia osoa aztoratuta ibili gara. Azkenean, maiatzaren 28an egin zen gune horri buruzko jarrera desberdinak elkar trukatzeko bilera. Bilera horretan, alderdi politiko, Jaurlaritza, herri eragile eta enpresetako ordezkariak bildu ginen. Talde bakoitzak bere ikuspuntua azaldu zuen, eta garbi gelditu zen hondakin gunearen aurkako arrazoiak nagusi zirela. Ondorioz, alkateak bere hitza betez, proiektua ez zuela bultzatuko adierazi zuen. Orain arte isilik egon den EAJ ere lerrokatu da, eta hondakin guneari ezezkoa ematen diola adierazi du. Beraz, hondakin gune hau ez egiteko, udaletxean eman beharreko pausoak emateko konpromisoa hartu dute.

Azkarate Garbi plataforman oso pozik geratu gara ia bi hilabeteko borrokaren ondoren lortutako emaitzarekin, baina zer pentsatu handiak eman dizkigu prozesu hau guztia nola joan den ikusteak: alkatea jakitun izan gabe, hondakin gunearen proiektua Jaurlaritzatik etorri omen zen atzera bueltarik gabe; alkateak eta EAJk ez omen zekiten Larkeren proiektua ez zela herriko beharretara mugatzen. Noski ez dugula sinesten egia direnik, baina hala balira, are eta kezkagarriagoa litzateke, zeren, zer nolako funtzionamendua adierazten du horrek? Noren eskuetan gaude? Besteoi leporatu diguzue, bai alkateak eta bai EAJk, gauzak manipulatu eta jendea nahastu izana, baina, prozesu guzti honetan gezurra esan eta datuak ezkutatu dituzuenak zuek izan zaretela garbi geratu da. Inola ere ezin baita justifikatu zuen jarrera, izan ere, gezurretan jardun ez baduzue eta esaten duzuena egia balitz, are eta larriagoa litzatekeelako.

Dena dela, sartu den zulotik ateratzeko modu itxurosoa erabili nahi izan du alkateak parte hartze prozesua deituz. Ongi etorriak herriari hitza ematera bideratutako ekimen guztiak. Baina, esan beharra daukagu, herriari hondakin guneari buruz egia esan eta bere iritzia hasieratik galdetu izan balitzaio, sortu den iskanbila guztia ekidingo zuela, beraz, alkatea eta Udal Gobernua egiten ditugu herria asaldatu izanaren erantzule. Eta, orain artekoa alda ezina bada ere, ikasgai ederra atera dezakezue: aurrerantzean, gai korapilatsu bat erabaki aurretik, udalak, benetako parte hartze prozesuak bultzatu behar dituela datu guztiak mahai gainean jarriz, horrela saihestuko liratekeelako gaizki ulertuak eta haserreak. Ea bada, herriari hitza ematea, udalaren hemendik aurrerako jokaeraren aurrekari bat den, eta gardentasunean eta demokrazian sakontzen dugun, denok irabazle izan gaitezen.

Inolako zalantzarik ez dago, gauzak argituaraztea eta alkateari eta EAJri atzera pausua emanaraztea, azkoitiarron borrokaren emaitza izan direla, herria mugitu izanaren ondorio alegia. Plataformek, lapiko-jotzeak eta Maxixatzenen izandako inoiz ez bezalako parte hartze ugariak, etab. garbi erakutsi dute herritarren inplikazioa. Ausartu egin gara gure desadostasuna azaltzera, eta ikusi dugu hau dela bidea. Argi geratu da prozesu guzti honetatik atera behar dugun ikasgaia: herritarrok, borrokaren bitartez bakarrik lortuko dugula agintariei geure interesak kontuan hartuaraztea. Beraz, zoriondu gaitezen egindako borrokaren emaitzaz, eta aurrerantzean ere, adi egon gaitezen zer-nolako proposamenak egiten edo zer erabaki hartzen dituzten. Ez dugu ahaztu behar ausartak izanez eta borrokaren bitartez bakarrik lortuko dugula herritarron interesak babestea.

Hondakin ez arriskutsuak kudeatzeko gunea eraiki nahi dute lekua, Azkaraten.


NATOren helikoptero bat erori da Afganistanen, baina ez da inor hil

NATOren helikoptero bat erori egin da gaur Afganistanen, baina ez da hildakorik izan, NATOk berak esan duenez. Kabul hiriburutik ipar-ekialdera izan da gertaera, Alasay barrutian. Ezbeharra ikertzen ari dira, helikopteroa istripuaren edo erasoaren ondorioz jausi den jakiteko asmoz.

Dara Nur barrutian ekintzaile batzuek poliziak inguratu eta horietako bi hil dituzte, eta beste bi zauritu. Khost-en, berriz, eraso suizida izan da; atentatuaren egilea zendu egin da eta lau pertsona zaurituta daude —hezkuntza arloko bi lagun, haien artean—.


Gorrixen Egune ospatuko dute bihar, Azkoitian

Azkoitiko Anaitasuna Futbol Taldearen omenez, Gorrixen Egune ospatuko dute bihar herrian, eta Azkoitiko Tabernarien Elkartearen eskutik, 19:00etatik aurrera, gorriz jantzita daudenei zozketan parte hartzeko txartelak emango dizkiete (trago bakoitzeko bat). Eibar eta Realaren partida ikusteko eta Txaltxa jatetxean bazkaltzeko bina sari zozkatuko dituzte.


Inauterietatik Etiopiako Wukrora 'Amaraun'ean

Sunbilla eta Leitzako inauterien berri emango dute.

Sunbilla eta Leitzako inauterietan sartuko da Amarauna hamar t´erdietatik berehala, igandean. Eta Saioa bukatzeko Hernani Wukro G.K.Eren iniziatiba nola bukatuko den kontatuko dute, 700 kilometro Wukroen alde korrika. Gainera Etiopiako inguru hori hurbiletik ezagutu duten jendea ere hartuko dute Saioan.

Anadir Elkarteak Madrilen egingo duen Manifestazioan Euskal Ordezkariak zergatik ez diren izango kontatuko dute, Blogariekin sareko azken berriak errepasatuko dituzte eta modaren atalean 2. Eskuko erroparekin Kristina Enean prestatu duten azokan sartuko dira, Tytti Thusbers eta Maite Eskarmendiren konpainian.


Gaztetxoentzako ikastaroa, bihartik

9 eta 12 urte bitartekoentzat pala ikastaroa antolatu du CD Hernanik bihar hasi eta ekainera bitarte. Kiroldegiko frontoian izango da astearte eta ostegunetan, 16:45etatik 17:45era. Izena eman nahi duenak: hernanikopalistak@gmail.com. 8 urtekoak probatzera joan daitezkeela jakinarazi du taldeak.


Ordenantza fiskalek behin betiko onarpena jaso dute

2017 urterako ordenantza fiskalek behin betiko onarpena jaso zuten atzo arratsaldean egindako ez ohiko plenoan. Dokumentua aldatu egin behar izan da Telefonica Movilesek jarritako salaketa bat medio.

Aurreko legealdietan enpresa honek diru kopuru bat ordaindu izan du herrian telefono lineak izateagatik. Europar Batasuneko agindu batek ordainketa hori legez kanpo zegoela adierazi zuen. Hori dela eta, Telefonica Movilesek salaketa jarri zion Udalak onartutako ordenantzei eta epaileak arrazoia eman zion enpresari. Ondorioz, dokumentuaren pasarte hori aldatu egin behar izan da.

Proposamena alkatearen kalitatezko botoarekin onartu zen, botazioan, bitan, bosna botoko berdinketa izan zelako: EAJ-PNV (4) eta PSE-EE (1) alde eta EH Bildu (5) kontra.

Bi kreditu aldaketaren berri ere eman zen: Jadarreko horma berreraikitzea 345.000 euroan handituko da eta Aita Mari auzategian sabaia publikoa duten garajeetako hezetasun arazoak konpontzea 22.000 euroan.

Aztergaien artean skate park berriaren inguruko proposamena ere bazegoen, baina hau, azken momentuan, plenotik atera zuen Udal gobernuak.


Xabier Lete omenduko dute ekitaldi sorta batekin, hil eta hamar urtera

Abenduaren 4an hamar urte beteko dira Xabier Lete poeta, idazle eta abeslari oiartzuarra hil zela, 66 urte zituela. Lete omentzeko helburuarekin hainbat ekitaldi antolatu dituzte azaro bukaera eta abendu hasiera artean.

Udalak eta herriko hainbat eragilek Lete omentzeko asmoa zuten, eta indarrak batu eta egitarau aberatsa sortu dute. Gaur aurkeztu dute, eta oiartzuar guztiei gonbita luzatu diete Lete gogorarazi, gozatu eta “are gehiago” ezagutu dezaten.

Ondare Mahaia, Hitzen Lihoak eta Azmarrin izan dira, udalarekin batera, ekitaldiak antolatu dituztenak. Aurkezpen ekitaldian Arantza Lete —Xabierren arreba— ere izan da.

Udalak, hiru ekitaldi

Oiartzungo Udalak hiru ekitaldi antolatu ditu. Lehenengoa Mugarri bildumaren 26 zenbakia aurkeztuko dute. Leteren alderik ezezagunena azaleratu dute Elixabete Perez Gazteluk, Haizea Saiz de Egilazek eta Anjel Lertxundik: prosagilearena.

Normal, xanistebanen aurreko kultur ekitaldian aurkeztu ohi dute Mugarri bildumako zenbakia, baina aurten ez da horrela izan. Orain Ondarearen Jardunaldien barruan egingo dute ekitaldia. Egileez gain, Idoia Beratarbide ilustratzaileak ere hartuko du parte.

Liburu aurkezpenera joateko aldez aurretik tokia erreserbatu beharko da e-posta bidez idatzita edo 943 49 45 21 telefonora deituta.

Horrez gain, Leteri buruzko bi ikus-entzunezko ikusteko aukera egongo da hiru egunez. Leteren kontzertuak eta hari egindako bi elkarrizketa izango dira bideo horien gaiak. Mikel Mendizabalen artxibokoak dira ikus-entzunezkoak.

Horrez gain, udalak ekitaldi instituzional xume bat egingo du poeta eta abeslariaren omenez.

Letrak eta zauriak ikuskizuna

Lete omentzeko iniziatibaren barruan, Letrak eta zauriak ikuskizuna ikusteko aukera egongo da abenduaren 13an. Joserra Senperenak, Beñat Gaztelumendik, Quico Pugesek eta Xabi San Sebastianek egin dute emanaldia, eta hainbat diziplina artistiko uztartuko dituzte.

Leteren melodia eta kantuek presentzia handia izango dute emanaldian, eta gonbidatu bereziak izango dira Oiartzunen: Antton Valverde eta Oihana Lekuona.

Sarrerak datorren astean jarriko dituzte salgai, hamar euroren truke (gainontzeko ekitaldiak dohainik izango dira). Urrats paper dendan pasatu beharko da bila.

Haurrentzako ere bai

Kultura transmisioa mantentzea da udalaren kezketako bat, adierazi dutenez: “Transmisioa belaunaldi gazteenekin egin ezean, ez du iraungo. Izan garena ezagutzea ezinbestekoa denez garena ulertzeko, eta izan nahi duguna erabakitzeko, herriko haurrentzako ekintzak ere badaude egitarauaren baitan”.

Batetik, Antton Kazabon idazleak idatzi duen Xabier Lete ttiki liburua aurkeztuko die egileak berak Elizalde Herri Eskolako eta Haurtzaro Ikastolako Lehen Hezkuntzako bigarren mailako ikasleei. Ekitaldi hori ere Ondarearen Jardunaldien egitarauan sartuta dago.

Bestetik, Xabier Lete XXXIII. Prosa eta Poesia lehiaketako sari banaketa ere izango da. Duela bi urte, herriko haur eta gaztetxoen artean literaturazaletasuna sustatzeko lehiaketaren sari-banaketaren data aldatu zuten, Leteren heriotzaren urteurrenarekin bat egiteko. Iaztik, lehiaketak haren izena darama.

Herriko eragileen alea

Herriko eragileek beren ekarpena egin nahi izan dute. Azmarrin taldeak, esaterako, mahai ingurua antolatu du abenduaren 2rako.

Alex Gurrutxagak eta Ainhoa Urienek parte hartuko dute saio honetan, Goiatz Labandibarrek gidatuta. Gurrutxagak eta Urienek Xabier Leteri buruzko liburu bana argitaratu dute aurten: Xabier Lete. Aberriaren poeta kantaria Gurrutxagaren kasuan, eta Poesia zaurien ukendu. Xabier Leteren arrastoan Urienek.

Bestetik, Hitzen Lihoak dinamikak Xabier Leten barrena ibilbide biografikoa antolatu du. Leteren bizitzan esanguratsuak izan ziren herriko espazioak bisitatuko ditu kantu, bertso eta azalpenez osatuta.

Antolatzaileek gogorarazi dute COVID-19a prebenitzeko segurtasun neurri guztiak hartuko direla ekitaldietan.

Egitaraua

Hilak 20, ostirala: Zerbitzuko lanean. Lete kazetari, Lete prosagile liburuaren aurkezpena (udaletxeko areto nagusian, 18:30ean).

Abenduak 2, asteazkena: Xabier Lete ttiki liburu aurkezpena. Udaletxeko areto nagusian, egunean zehar, Lehen Hezkuntzako bigarren mailako ikasleentzat. 19:00etan, Leteren oihartzuna mahai-ingurua, pleno aretoan.

Abenduak 4 (ostirala): Xabier Lete XXXIII. Prosa eta poesia lehiaketako sari banaketa

(San Esteban elizan, 18:00etan).

Abenduak 4, 5 eta 6 (ostiraletik igandera): Xabier Leteri buruzko ikus-entzunezkoen emanaldiak (Arizmendi-enean, 11:00etatik 13:00etara eta 17:00etatik 20:00etara).

Abenduak 5 (larunbata): Xabier Leten barrena ibilbide biografikoa, Landetxe plazatik, 10:00etan. Xabier Leteren omenezko ekitaldi instituzionala, Arizmendi-enean, 12:00etan.

Abenduak 13 (igandea): Loreak eta zauriak emanaldia, Elorsoro kiroldegian, 18:00etan. Sarrerak Urrats paper dendan, 10 euroan.


Nazioarteko babesa jaso du akordioak

Jose Manuel Garcia Margallo. Espainiako Atzerri ministroa: "Akordioa denbora luzean egon den berririk onena da, 150 urtetan lehen aldiz Hego Amerikako kontinentea gerra gabe egongo baita".

Federica Mogherini. Europako diplomazia burua: "Kolonbiako herriak, gatazkan parte hartu duten aldeek eta nazioarteko komunitateak baliatu beharreko unea da hau. Bakea inoiz baino gertuago dago Kolonbian".

Frank Walter Steinmeier. Alemaniako Atzerri ministroa: "Hau posible izan da parte hartzaile guztien adoreari esker. Hala ere, gatazka luze honi amaiera emateko konpromiso garrantzitsuak hartu behar dira oraindik".


Egun nagusia, egitarau zabalarekin

Atzo hasi ziren Euskal Jaiak, Arraun elkarteak antolatutako Txerriboda eta Sagardo Festarekin eta asteburuan izango dute jarraipena. Egun nagusia gaur izango da gainera. Goizean goizetik, abeltzaintza azoka antolatu dute Tilosetan.

Sasiardiak, pottokak, betizuak… ikusgai

Abeltzaintza azokak 10:00etan irekiko ditu ateak. Xabier Iradi albaitariak azaldu zuen bertan izango direla sasiardiak, pottokak, betizuak… «Azoka antolatzea oso garrantzitsua iruditzen zaigu eta indar asko jartzen da ekintza hau antolatzen. Hernani mailako abere eta hegaztiak izango dira bertan. Galtzear egon diren espezieak, bertako baserritarrek generazioz generazio mantendu dituztenak. Lehen gertuago bizi genuen baserri mundua eta orain, egun batean bada ere, herritarrei gerturatzea garrantzitsua da». Ubarroto, Aitzolaborda eta Txabolategi baserrietako abereak izango dira, hain zuzen. Euskal oiloetako bost barietateetaik lau ere ekarriko dituzte. Eta abere asko kumeekin egongo dira. Horregatik, etxeko txikiekin joateko aproposa dela azpimarratu du Iradik.

Horrez gain, baserriko lanbideen erakusketa ere egongo da. Sega garai batean nola pikatzen zen erakutsiko du Joxe Luis Merkaderrek.

Kantuan girotuko dute eguerdia

Kalez Kale Kantarikoak Euskal Jaiak girotzen ibiliko dira gaur eguerdian. Kantuz, Ozenki eta Goiz Eguzki Abesbatzekin aterako dira kantari. Plaza Berrin jarri dute hitzordua 12:00etan, baserritarrez jantzita. Kantatzea gustoko duten herritar guztiei ere dei egiten diete animatzeko.

Herri bazkariaren aurretik, omenaldia egingo dio arraun elkarteak ‘Baldo’ri.

Harrijasotzen, aizkoran, trontzan…herri kiroletan

Herri kirolak ere izango dira eguerdi partean. 12:15etan hasiko dira. Harrijasotzen Estitxu Almandoz ariko da. Eta aizkoran bi bikote mixto neurtuko dira: Itxaso Onsalo, Nerea Sorondo, Xabier Zaldua eta Jon Larrañaga “Larrak” hartuko dute parte. Trontzan ere ariko dira. Eta zirkuitoren bat ere osatuko dute txingekin.

Txerriboda eta Sagardo Festa, Atsegindegin

Arraun elkarteak Txerriboda eta Sagardo Festa antolatu ditu Atsegindegin. Hau da, afariak izango dira afariak izango dira Basatxerriren produktuekin (burualdea, hanburgesa, txorixo eta saltxitxak...) eta Gipuzkoako Sagardogileen Elkarteko sagardoarekin. Horrez gain, herri bazkaria ere antolatu du gaur. Eta aurretik, Juan Ramon Zabaleta ‘Baldo’ arraunlari ohiari omenaldia egingo diote. Asteartean hil zen.

Arratsaldean, hainbat apustu eta proba antolatu dituzte: ergometro pike pare bat… Batis Larburu Arraun elkarteko presidenteak adierazi du helburua dela arrauna herritarrengana gerturatzea: «Gu urruti geratzen gara herritik, egoitza urruti dugu. Nahi dugu jendea gerturatzea eta arraunera animatzea».

Herriko festetako doinuak, Musika Bandak

Musika Bandak kontzertua eskainiko du iluntzean. Euskal Herriko herri ezberdinetako festetan oso ezagunak diren kantak joko dituzte. Irungo San Martzialetan hasi eta Hernaniko San Joanekin bukatuko dute. 16 bat abestiko emanaldia izango da.

Trikitixa txapelketa bihar, Plazan

Gazteen Trikitixa Txapelketa antolatu du Kriskitinak, bihar. Azpeitia, Aizarnazabal, Itziar, Errezil eta Hernaniko trikitilariek hartuko dute parte. Hernanitik bost ariko dira: Eider Tolosa, Lierni Tolosa, Elaia Diaz, Alazne Balenciaga eta Araitz Elizalde. Bikote bakoitzak hiru pieza jo beharko ditu: trikitixa, porrusalda eta fandangoa edo arin-arina. Epaimahaiak honakoa hartuko du kontuan: doinuaren zailtasuna, soinuaren ejekuzioa, panderoaren ejekuzioa, erritmoa eta kantua.

Irabazleentzat txapelak izango dira eta parte hartzaile guztientzat saria izango da.

Euskal jantziak janzteko deia

Antolatzaileek dei egiten diete herritarrei Euskal Jaietara gerturatzeko eta baita euskal jantziak janzteko ere. Batez ere, gaur.

EGITARAUA

GAUR

10:00 Abeltzaintza azoka Ezkiaga pasealekuan.

10:00 Baserriko lanbideen erakustaldia Ezkiaga pasealekuan.

11:00 Talo-dastatzea Iturriaga kalean.

11:30 Antzinako jokoak Ezkiaga pasealekuan.

12:00 Txakolin-dastatzea Iturriaga kalean.

12:00 Kalez Kale Kantari. Hasiera: Plaza Berrin.

12:15 Herri kirolak Ezkiaga pasealekuko frontoian.

12:30 Erraldoi eta buruhandiak.

14:00 Herri bazkaria Atsegindegi plazan. Aurretik, omenaldia Juan Ramon Zabaleta ‘Baldo’ arraunlari ohiari.

17:00 Haurrentzat tailerrak Plaza Berrian.

17:00 Haurrentzat jolasak eta txokolate jatea Plaza Berrin.

18:00 Erromeria Jeiki hadi taldearekin Atsegindegi plazan.

19:00 Arraun apostu herrikoiak, Atsegindegin.

19:45 Musika Bandaren emanaldia udaletxeko arkupeetan.

20:00 Arraunlarien apostua, Atsegindegin.

Afariak, Atsegindegin.

BIHAR

Sagarraren eta Sagardoaren eguna Gudarien plazan.

09:00 Diana Txistulari bandarekin.

11:00 Sagardo-dastatzea Gudarien plazan.

11:30 Pelota partiduak Ezkiaga pasealekuan.

12:00 XVIII. Trikitixa Txapelketa Gudarien plazan.


Arrainak uretan bezala

Podiuma helburu duela lehiatuko da gaur Ophelie Aspord ur irekietako bost kilometrokoan

Gaur hasiko da lehia Bartzelonan, Munduko Igeriketa Txapelketan. Estreinako jardunaldia, eta estreinako proba Ophelie Aspord baionarrarentzat. Ur irekietako bost kilometrokoan ariko da (10:00), Bartzelonan lehiatuko den lehen proban. Datorren asteartean, berriz, hamar kilometrokoa du zain.

Aspordek 22 urte besterik ez du, baina eskarmentu handia du jada. Garaipen sorta polita ere pilatu du: azken lau urteetan Frantziako txapeldun izan da bost kilometroko lasterketan, eta beste hiru aldiz hamar kilometrokoan.

Asporden helburu nagusia podiumera igotzea izango da. Parte hartu duen azken bi lehiaketa handietan ez du oso urrun izan helburua. Orain bi urte, Shanghain (Txina), Munduko Txapelketan seigarren izan zen. Iaz, Londresko Olinpiar Jokoetan postu bera lortu zuen, hamar kilometroko lasterketan. Podiumera igotzeko koska bat falta izan zaio orain arte, baina gaur jauzi hori ematen saiatuko da. Hala ere, aurkari gogorrak izango ditu, eta ez du erraza izango helburua lortzea.

Mediterraneo itsasoan barrena jokatuko da proba, zaleengandik inoiz baino gertuago, normalean itsasoan barrena lehiatzen baitira. Igerilariak Fustako kaiaren inguruan ikusteko aukera izango dute bertaratutako zaleek.


Ikusmina sortu du sanmartinetako idi demak Urdanetan

Dozenaka lagun bildu ziren atzo arratsaldean Urdanetan, idi dema ikusteko. Olidenen, Saberriren eta Izetaren abereak lehiatu ziren Aiako auzoan, San Martin jaien aitzakian antolatutako norgehiagokan.

Ekitaldi gehiago ere izan da asteburuan Urdanetan, festen harira. Ostiralean, esaterako, Ihes Naiz taldeak kontzertua eskaini zuen Ximorren, larunbatean Gorriti eta bere animalien ikuskizuna, txokolate jana, betizu jana eta bertso saioa izan ziren, eta igandean palaz binakako txapelketa eta herri kirolak.

Gaur oilaskoak bildu dituzte auzoko gazteak goizean goizetik, baserriz baserri, eta iluntzean afaria egingo dute jasotakoarekin. Ondoren, erromeria egingo dute Izer eta Alabier trikitilariekin. 23:30ean patata-dantza izango da Ximorren, eta gauerdian emango diete amaiera festei, traka zaratatsuarekin.


Gutxienez 16 pertsona hil dira AEBn, hotz denboralearen ondorioz

Egunean zehar ekaitzak indarra hartuko du eta haize bolada gogorrak, olatu handiak eta elurteak eragingo ditu.

Gutxienez 16 pertsona hil dira Ameriketako Estatu Batuetan (AEB), azken egunotan herrialdea astintzen ari den hotz denboralearen eraginez. Guztira, seina pertsona hil dira Wisconsin eta Texas estatuetan eta bana Ipar Dakota, Misuri, Misisipi eta Michigan estatuetan.

Ekaitza batez ere ekialdeko kostari eragiten ari zaio. Atzo ezohiko elurteak izan ziren Floridan (30 urtean lehen aldiz elurra egin du Tallahassee hiriburuan) eta elurte handiak izan dira Hego Karolinan eta Georgian ere.

AEBko Meteorologia Zerbitzuak ohartarazi duenez, ekaitzak indarra hartuko du datozen orduetan, eta haize bolada gogorrak, olatu handiak eta elurteak iragarri ditu.

Denboralearen tamaina eta bidaiatzeko zailtasunak aintzat hartuta, bertan behera utzi dute gaurko Senatuan iragarrita zegoen bozketa.

Aireportuetako egoera ere zaila da. New Yorkeko LaGuardia aireportuan hegaldien % 90 ezeztatu dituzte eta JFK aireportuan ere zailtasunak izaten ari dira. Hori dela eta, aireportura joan aurretik hegaldiak bertan behera utzi dituzten ala ez egiaztatzeko eskatu diete bidaiariei.

Bestalde, New York hirian eskolak bertan behera utzi dituzte.


Beasaingo Aranealde elkartean pedikuro postua betetzeko dago

Beasaingo Aranealde jubilatuen etxetik jakinarazi dutenez, pedikuro zerbitzua bete gabe geratu da. Zerbitzua betetzeko interesatuak dauden pertsonak, astelehenetik ostegunera, 17:00etatik 19:00etara, elkarteko bulegotik pasa behar dira agiriak uztera, hilak 28 baino lehen.


"UK" aldizkariari dirulaguntza izoztu egin dio bosgarren urtez Getxoko Udalak

2005etik hona gertatu bezala, aurten ere "UK" aldizkariak 60.101 euroko ohiko diru-laguntza jasoko du Getxoko Udaletik. Horrela, seigarren urtea izango da eskualdeko euskarazko hamabostekari bakarrak diru berbera jasotzen duela, inolako igoerarik gabe. Udalak berak jakinarazi duenez, diru-laguntza Udalak Boluntzarreta Euskara Bultzatzeko elkartearekin indarrean duen hirugarren hitzarmenaren barruan kokatzen da. "UK", Uribe Kostako aldizkaria argitaratzeak dakartzan gastuei eta bestelako ekimenak garatzeko kostuei aurre egiten laguntzeko xede dauka 2009-2011 hitzarmen horrek. Aldizkariak 56 orrialde ditu eta iaz 19 zenbaki atera zituen, 4.000 aleko tiradarekin, guztira 76.000 aldizkari. Ale kopurutik 3.250 ale postontzietan banatzen dituzte eta gainontzekoetan euskaltegietan eta komertzioetan uzten dituzte. Gaur egun, "UK" aldizkariak 20.000 bat irakurle ditu eta berriki Interneterako jauzia eman du. Argazkian, "UK"-ko kazetari eta langileak 2008n, aldizkariaren 10. urteurrenean.